Split (1)

train · 22.4M rows

Search is not available for this dataset

url stringlengths 21 288	text stringlengths 1 1.35M
https://www.akureyri.is/is/frettir/enginn-titill-54	Áramótabrennur í Hrísey og Grímsey Í Hrísey verður kveikt í áramótabrennunni kl. 17 á gamlársdag í námunni fyrir austan Stekkjanef. Áramótabrennan í Grímsey verður kl. 20 við norðurendann á tjörninni og þar verður flugeldasýning í boði kvenfélagsins Baugs og Kiwanisklúbbsins Gríms. Venju samkvæmt verur áramótafagnaður haldinn á vetingastaðnum Kríunni í Grímsey og hefst eftir miðnætti.
https://www.akureyri.is/is/frettir/hafdis-sigurdardottir-ithrottamadur-arsins-hja-ufa	Hafdís Sigurðardóttir íþróttamaður ársins hjá UFA Hafdís Sigurðardóttir var valin íþróttamaður UFA (Ungmennafélags Akureyrar) árið 2014. Hafdís bar höfuð og herðar yfir keppinauta sína í spretthlaupum og langstökki á Íslandi á liðnu ári. Hún setti þrjú Íslandsmet og vann fjölda Íslandsmeistaratitla. Fyrsta Íslandsmetið setti Hafdís í flokki fullorðinna í sumar er hún tvíbætti metið í langstökki kvenna og stökk 6,31 m og síðan 6,36 m. Þar með bætti hún met Sunnu Gestsdóttur frá árinu 2003 um sex sm. Hún bætti svo um betur í sumar og setti einnig Íslandsmet í 60 og 300 m hlaupum kvenna. Þá er Hafdís sexfaldur Íslandsmeistari kvenna í spretthlaupum og langstökki innan- og utanhúss á árinu 2014. Hafdís vann verðlaun sem stigahæsti (IAAF) einstaklingur á Íslandi í spretthlaupum í lokahófi FRÍ síðasta haust og stefnir að þátttöku á Ólympíuleikunum í Ríó 2016. Frétt og mynd af heimasíðu UMFÍ. Hafdís Sigurðardóttir.
https://www.akureyri.is/is/frettir/standa-fast-i-faeturna-i-samskiptum-vid-rikisvaldid	Standa fast í fæturna í samskiptum við ríkisvaldið Í nýársávarpi sínu á sjónvarpsstöðinni N4 sagði Eiríkur Björn Björgvinsson bæjarstjóri á Akureyri meðal annars að Akureyringar þurfi að standa fast í fæturna í samskiptum við ríkisvaldið og halda fast utan um sitt svo þeir beri ekki skarðan hlut frá borði. Hann nefndi fyrirhugaðan flutning Fiskistofu til Akureyrar og benti á að þótt Reykjavík sé höfuðborgin þá sé ekki sjálfgefið að landsmenn sæki alla opinbera þjónustu þangað. "Niðurstaða þeirra mála sem varða okkur mestu þarfnast yfirlegu og verður ekki ráðin á vígvelli samfélagsmiðlanna," sagði Eiríkur Björn meðal annars. Smellið á myndina að neðan til að hlýða á ávarp bæjarstjórans (bíða þarf augnablik þar til upptakan hefst).
https://www.akureyri.is/is/frettir/threttandagledi-thors-1	Þrettándagleði Þórs Þrettándagleði Þórs verður haldin á morgun, þriðjudaginn 6. janúar, á Þórssvæðinu við Bogann. Dagskráin hefst kl. 17 þegar Kór Glerárkirkju tekur á móti gestum með söng fyrir utan Bogann. Innandyra verður boðið upp á kaffi, kakó, vöfflur og gos. Þar mun síðan dansflokkurinn Vefarinn sýna dansa. Klukkan 18 hefst skemmtun utandyra. Álfakóngur og álfadrottning fara fyrir mikilli skrúðgöngu þar sem m.a. verða 100 kyndlaberar í tilefni þess að Íþróttafélagið Þór fagnar 100 ára afmæli sínu í ár. Meðal skemmtikrafta verða Jón Snæbjörnsson, betur þekktur sem Jónsi í Svörtum fötum og Óskar Pétursson. Eiríkur Björn Björgvinsson bæjarstjóri setur formlega afmælisár Þórs og kynnir verður Sigfús Ólafur Helgason fyrrum formaður og framkvæmdastjóri Þórs. Sjá nánar á heimasíðu Þórs. Frá þrettándagleði Þórs 2013.
https://www.akureyri.is/is/frettir/gaedastjornun-mottaka-uppdratta-skraning-byggingarstjora-og-meistara	Gæðastjórnun, móttaka uppdrátta, skráning byggingarstjóra og meistara Samkvæmt lögum um mannvirki nr. 160/2010 eiga allir hönnuðir, byggingarstjórar og iðnmeistarar að vera komnir með gæðastjórnunarkerfi skráð hjá Mannvirkjastofnun frá og með 1. janúar 2015 - www.mannvirkjastofnun.is Embætti skipulagsstjóra Akureyrarkaupstaðar (skipulags- og byggingarfulltrúa) er óheimilt að taka við uppdráttum frá hönnuðum sem ekki eru með skráð gæðastjórnunarkerfi hjá Mannvirkjastofnun og verða þeir ekki teknir til afgreiðslu. Einnig er óheimilt að skrá séruppdrætti hönnuða, byggingarstjóra eða iðnmeistara á verk, ef þeir hafa ekki skráð gæðastjórnunarkerfi hjá Mannvirkjastofnun. Þó verða gögn og byggingarleyfisumsóknir með móttökustimpli fyrir 31.12 2014 tekin fyrir og afgreidd (samþykkt byggingaráforma) með hefðbundnum hætti. Pétur Bolli Jóhannesson skipulagsstjóri
https://www.akureyri.is/is/frettir/ut-med-jolatren	Út með jólatrén Þrettándinn er í dag og því tímabært að taka niður jólaskrautið og losa sig við jólatréð. Hægt verður að losa sig við trén með því að setja þau við lóðarmörk og þá fjarlægja starfsmenn framkvæmdamiðstöðvar Akureyrarbæjar þau dagana 7.-9. og 12.-14. janúar. Einnig getur fólk losað sig við trén í sérstaka gáma við Kaupang, Hagkaup, Hrísalund, leikvöll við Bugðusíðu, Bónus í Naustahverfi, Bónus í Langholti og við verslunarmiðstöðina Sunnuhlíð. Tré sem safnast verða kurluð, notuð í stíga og sem yfirlag á trjá- og runnabeð.
https://www.akureyri.is/is/frettir/fuglar-i-hrisey	Fuglar í Hrísey Komin er út skýrsla um fuglalíf í Hrísey sem Þorsteinn Þorsteinsson og Sverrir Thorstensen unnu fyrir umhverfisnefnd Akureyrarbæjar. Í henni er gerð grein fyrir talningu fugla í eyjunni sumarið 2014 og niðurstöður bornar saman við áður óbirtar tölur úr talningum 1994 og 2004. Fyrri talningar voru á vegum Þorsteins sem aflaði sjálfur styrkja til verkefnisins en talningin síðasta sumar var á vegum umhverfisnefndar. Í skýrslunni kemur meðal annars fram að talsverðar breytingar hafa orðið á fuglafánu Hríseyjar síðustu 50-60 árin. Af 37 tegundum sem nú verpa í eyjunni hafa 15 numið land eftir 1950. Fuglar í Hrísey á Eyjafirði. Þorsteinn Þorsteinsson við fuglatalningu í Hrísey sumarið 2014. Mynd: Sverrir Thorstensen.
https://www.akureyri.is/is/frettir/nr-1229-2014-auglysing-um-skipulagsmal-i-akureyrarkaupstad-strandgata-43	Nr. 1229/2014 AUGLÝSING um skipulagsmál í Akureyrarkaupstað. Strandgata 43 Skipulagsnefnd Akureyrarkaupstaðar samþykkti þann 10. desember 2014 deiliskipulagsbreytingu fyrir suðurhluta Oddeyrar, á Strandgötu 43, á grundvelli e-liðar, 4. gr. í samþykkt um skipulagsnefnd og í samræmi við 2. mgr. 43. gr. skipulagslaga nr. 123/2010. Breytingin felur í sér að heimilt er að rífa gamla bílgeymslu á lóðinni og byggja nýja bílgeymslu að hámarki 42 m² á sama stað. Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi. F.h. Akureyrarkaupstaðar, 11. desember 2014, Anna Bragadóttir, verkefnastjóri skipulagsmála. B-deild - Útgáfud.: 5. janúar 2015
https://www.akureyri.is/is/frettir/enginn-titill-55	Listasafnið 2015 Listasafnið á Akureyri heilsar árinu 2015 með nýju merki, nýrri heimasíðu og fjölbreyttri dagskrá. Jafnframt verður nafnið Sjónlistamiðstöðin lagt til hliðar og Ketilhúsið gert að sýningarsal Listasafnsins sem mun þar af leiðandi standa fyrir sýningarhaldi í tveimur byggingum, þ.e. Listasafnsbyggingunni og Ketilhúsinu. Deiglan hefur nú verið færð í umsjá Gilfélagsins. Dagskrá ársins hefur verið dreift í öll hús á Akureyri og nýja heimasíðan, www.listak.is, fer í loftið á næstu dögum. Nýtt merki safnsins hefur verið tekið til notkunar og er höfundur þess Ólafur Númason, grafískur hönnuður hjá Geimstofunni sem hannar allt kynningarefni fyrir Listasafnið á Akureyri og er einn helsti styrktaraðili þess. Merkið samanstendur af táknmynd af letri. Táknið myndar L, Á og A sem eru upphafsstafir Listasafnsins á Akureyri. Einnig má lesa stafinn M úr tákninu sem er upphafsstafur museum (safn). Merkið er staðfast og táknin lifandi. Formin eru frjáls og skýr tenging í listina. Hreyfing er í táknunum, eins og þau renni saman í eitt og myndi samstöðu og styrk. Fyrsta formið er tenging við hornið á byggingu Listasafnsins. Leturgerðin er Brandon Grotesque. Framundan er árið 2015 með 23 sýningum og verða tvær þær fyrstu opnaðar næstkomandi laugardag, 10. janúar, kl. 15. Í mið- og austursalnum verður yfirlitssýning á verkum Elísabetar Geirmundsdóttur, Listakonan í Fjörunni, en í vestursalnum sýnir Habby Osk undir yfirskriftinni (Ó)Stöðugleiki. Síðarnefnda sýningin er hluti af sýningaröð sem mun standa frá 10. janúar til 8. mars og inniheldur 8 vikulangar sýningar. Aðrir sýnendur eru Brenton Alexander Smith, Jóna Hlíf Halldórsdóttir, Kristján Pétur Sigurðsson, Þóra Karlsdóttir, Joris Rademaker, Lárus H. List og Arnar Ómarsson. Á meðal annarra listamanna sem sýna má nefna Jan Voss, Mireyu Samper, Rósu Sigrúnu Jónsdóttur og Ragnheiði Þórsdóttur. Tvær útskriftarsýningar eru á dagskrá ársins, bæði frá nemendum VMA og Myndlistaskólans á Akureyri. Listasumar verður endurvakið og markar sýning RÓT-hópsins upphaf þess þann 20. júní en hátíðin stendur fram yfir Akureyrarvöku. Fjölmargar áhugaverðar samsýningar eru einnig á dagskrá ársins s.s. haustsýning Listasafnsins þar sem úrval verka eftir norðlenska myndlistarmenn verður til sýnis. Í Ketilhúsinu verður vorinu fagnað með samsýningu skólabarna og starfandi listamanna undir yfirskriftinni Sköpun bernskunnar. Gjörningahátíð og samsýning norðlenskra vöruhönnuða ættu að höfða til margra en endapunktur ársins er samsýning norrænna grafísklistamanna í Listasafninu. Auk Geimstofunnar eru helstu bakhjarlar Listasafnsins: Ásprent, Flugfélag Íslands, Rub23, Norðurorka og Stefna. Dagskrá Listasafnsins 2015. Hlynur Hallsson, safnstjóri Listasafnsins, kynnir dagskrá ársins, nýtt merki og nýja heimasíðu á blaðamannafundi fyrr í dag.
https://www.akureyri.is/is/frettir/hriseyjarmynd-forsynd	Hríseyjarmynd forsýnd Laugardaginn 10. janúar kl. 17 heldur hollenski kvikmyndagerðarmaðurinn Puck Verkade stutta forsýningu á mynd sinni Solitary Company (Afskekktur félagsskapur) í Húsi Hákarla–Jörundar í Hrísey en myndin fjallar um heimsókn listakonunnar til eyjarinnar. Hún var í mánuð með aðstöðu í Gamla skóla og á þeim tíma tók hún viðtöl við þrjár kynslóðir eyjarskeggja um hug þeirra til Hríseyjar, þau áhrif sem það hefur haft að búa í svo litlu samfélagi og samband þeirra við þögnina. Puck hefur helgað list sína því að kanna hvernig fólk gefur lífi sínu gildi og tilgang. Hún stundar rannsóknir á vettvangi og úr verða videóinnsetningar sem endurspegla sálarlíf fólks, hvernig það byggir upp sjálfsmynd sína og stöðu innan samfélagsins. Nánar um ævintýri Puck í Hrísey: Blog: http://notes.puckverkade.com/. Heimasíða: www.puckverkade.com.
https://www.akureyri.is/is/frettir/gaedastjornun-og-mottaka-uppdratta	Gæðastjórnun og móttaka uppdrátta Samkvæmt lögum um mannvirki nr. 160/2010 eiga allir hönnuðir, byggingarstjórar og iðnmeistarar að vera komnir með gæðastjórnunarkerfi skráð hjá Mannvirkjastofnun frá og með 1. janúar 2015 (sjá www.mannvirkjastofnun.is). Embætti skipulagsstjóra Akureyrarkaupstaðar (skipulags- og byggingarfulltrúa) er óheimilt að taka við uppdráttum frá hönnuðum sem ekki eru með skráð gæðastjórnunarkerfi hjá Mannvirkjastofnun og verða þeir ekki teknir til afgreiðslu. Einnig er óheimilt að skrá séruppdrætti hönnuða, byggingarstjóra eða iðnmeistara á verk, ef þeir hafa ekki skráð gæðastjórnunarkerfi hjá Mannvirkjastofnun. Þó verða gögn og byggingarleyfisumsóknir með móttökustimpli fyrir 31.12 2014 tekin fyrir og afgreidd (samþykkt byggingaráforma) með hefðbundnum hætti. Mynd: Auðunn Níelsson.
https://www.akureyri.is/is/frettir/sandur-til-halkuvarna	Sandur til hálkuvarna Nú er víða fljúgandi hálka í bænum og því hefur framkvæmdamiðstöð Akureyrarbæjar sturtað niður haugum af grófum sandi á völdum stöðum í bænum þar sem fólk getur sótt sér efni til hálkuvarna. Sandinn er að finna á starfsmannabílastæði sunnan Rangárvalla þar sem framkvæmdamiðstöðin er til húsa, við grenndarstöð norðan við Ráðhúsið og við Bónus í Naustahverfi. Í dag verður sandi einnig komið fyrir við grenndarstöðvar í Sunnuhlíð og við Skautahöllina. Mynd: Ragnar Hólm Ragnarsson.
https://www.akureyri.is/is/frettir/haerri-fristundastyrkur-a-akureyri	Hærri frístundastyrkur á Akureyri Íþróttaráð Akureyrarbæjar samþykkti á fundi sínum fyrir áramót að hækka frístundastyrk ungmenna í bænum til íþrótta– og tómstundastarfs í 12.000 krónur eða um 20% frá og með 1. janúar 2015. Einnig var ákveðið að hækka aldursviðmið um fjögur ár og þýðir það að frístundastyrkurinn mun nú gilda fyrir öll börn á aldrinum 6–17 ára. Sérstakur frístundastyrkur hefur verið greiddur fyrir börn á aldrinum 6–11 ára á Akureyri frá árinu 2006. Styrkurinn hefur frá upphafi verið 10.000 kr. og gilt fyrir börn á aldrinum 6–11 ára en aldursviðmiðið var hækkað í 13 ára í byrjun árs 2013. Nú hefur styrkurinn hækkað um 20% og nær til allra 6–17 ára barna á Akureyri. Reglur um frístundastyrk til barna og unglinga í íþrótta-, tómstunda- og æskulýðsstarfi. Fótboltastelpur í Boganum.
https://www.akureyri.is/is/frettir/kjarninn-og-jona-hlif	Kjarninn og Jóna Hlíf Þriðjudaginn 13. janúar kl. 17 heldur Jóna Hlíf Halldórsdóttir, myndlistarmaður og formaður Sambands íslenskra myndlistarmanna, fyrsta þriðjudagsfyrirlestur ársins í Listasafninu á Akureyri, Ketilhúsi, undir yfirskriftinni Kjarni. Þar fjallar Jóna Hlíf um eigin myndlistarferil og verkefni sem hún hefur staðið fyrir. Einnig kynnir hún starf sitt sem formaður SÍM og segir frá helstu hagsmunamálum. Jóna Hlíf Halldórsdóttir nam við Fagurlistadeild Myndlistaskólans á Akureyri á árunum 2003 til 2005 og lauk MFA-gráðu frá Glasgow School of Art í Skotlandi 2007. Árið 2012 útskrifaðist hún með MA í listkennslu frá Listaháskólanum en hún býr og starfar í Reykjavík. Jóna Hlíf vinnur í ólíka miðla og hefur unnið fjölbreytt verk, bæði á einkasýningum og í samvinnu við aðra listamenn. Jóna Hlíf starfar sem stundakennari hjá Myndlistaskólanum á Akureyri og Listaháskóla Íslands. Nánari upplýsingar um hana er að finna á heimasíðunni jonahlif.com. Þetta er fyrsti þriðjudagsfyrirlestur ársins en þeir fara sem fyrr fram í Ketilhúsinu sem nú er hluti af Listasafninu á Akureyri og einn af sýningarsölum þess, á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Á meðal annarra fyrirlesara vetrarins eru Hildur Friðriksdóttir, Eiríkur Stephensen og Hjörleifur Hjartarson (Hundur í óskilum), Margeir Dire Sigurðsson, Guðmundur Heiðar Frímannsson, Katrín Erna Gunnarsdóttir, María Rut Dýrfjörð og Jón Páll Eyjólfsson. Jóna Hlíf Halldórsdóttir.
https://www.akureyri.is/is/frettir/nr-1269-2014-auglysing-um-skipulagsmal-i-akureyrarkaupstad-hafnarstraeti-90	Nr. 1269/2014 AUGLÝSING um skipulagsmál í Akureyrarkaupstað. Hafnarstræti 90 Bæjarstjórn Akureyrarkaupstaðar hefur þann 16. desember 2014 samþykkt breytingu á deiliskipulagi miðbæjar, Drottningarbrautarreit vegna Hafnarstrætis 90. Breytingin felur í sér að byggingarreitur fyrir útbyggingu er afmarkaður sunnan við Hafnarstræti 90, þar sem heimilt verður að byggja svalir. Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi. F.h. Akureyrarkaupstaðar, 18. desember 2014, Anna Bragadóttir, verkefnastjóri skipulagsmála. B-deild - Útgáfud.: 12. janúar 2015
https://www.akureyri.is/is/frettir/endurbaetur-a-glerartorgi-fyrir-100-milljonir	Endurbætur á Glerártorgi fyrir 100 milljónir Verslunarmiðstöðin Glerártorg á Akureyri mun fá andlitslyftingu á árinu. Eik fasteignafélag ætlar að ráðast í miklar framkvæmdir á innviðum hússins með það að markmiði að gera verslunarmiðstöðina hlýlegri og meira aðlaðandi. „Við gerðum okkur grein fyrir því að við þyrftum að ráðast í framkvæmdir á húsnæðinu þegar við tókum við því,“ segir Garðar Hannes Friðjónsson, forstjóri Eikar fasteignafélags. Hluthafafundur Eikar samþykkti í janúar í fyrra að kaupa verslunarmiðstöðina Glerártorg af fyrirtækinu SMI ehf. Verslunarmiðstöðin er í heild rétt tæplega átján þúsund fermetrar að stærð. Með kaupum Eikar varð fyrirtækið eitt stærsta fasteignafélag landsins með um 270 þúsund fermetra í leigu og virði fasteigna í eigu félagsins var í janúar í fyrra um sextíu milljarðar króna. „Við gerum okkur miklar vonir um að verslunarstarfsemi á Glerártorgi verði áfram með ágætum. Til þess að svo megi verða munum við fara í framkvæmdir við húsnæðið til þess að gera miðstöðina hlýlegri og meira aðlaðandi.“, segir Garðar Hannes. „Við ákváðum einnig fyrir jólin að gera meira í skreytingum. Þetta er liður í þeim umbreytingum sem við teljum mikilvægar fyrir verslun á svæðinu.“ Fasteignafélagið hefur boðað verslanaeigendur á sinn fund í vikunni til þess að útskýra fyrir þeim í hverju endurbæturnar eru fólgnar. „Það skiptir miklu máli að gera þetta náinni samvinnu leigutaka í verslunarmiðstöðinni og upplýsa um stöðu mála. Þessar framkvæmdir munu kosta um eitt hundrað milljónir. Um mikla andlitslyftingu er að ræða fyrir verslunarmiðstöðina. Við erum í samvinnu við arkitekta í Boston sem sérhæfa sig í hönnun verslunarmiðstöðva og hafa mikla sérþekkingu á því sviði.“ Garðar Hannes segir Glerártorg vera miðstöð verslunar á Mið-Norðurlandi og miklu máli skipti að heimamenn versli í heimabyggð svo hún geti lifað og dafnað. „Í raun helst þetta í hendur. Heimamenn gera sér grein fyrir því að verslun í heimabyggð skiptir máli. Það er svo okkar verkefni að aðstæður séu þannig að heimamenn vilji versla í heimabyggð. Á Glerártorg koma bæði íbúar Akureyrar og nærsveita til að versla og við erum mjög ánægð með þann fjölda sem heimsækir verslunarmiðstöðina.“ Frétt og mynd af www.visir.is. Garðar Hannes Friðjónsson. Mynd: Visir.is.
https://www.akureyri.is/is/frettir/leidsogn-og-snjoskulptur	Leiðsögn og snjóskúlptúr Leiðsögn verður í Listasafninu á Akureyri á morgun, fimmtudaginn 15. janúar, kl. 12.15-12.45 um yfirlitssýningu Elísabetar Geirmundsdóttur, Listakonan í Fjörunni, sem opnaði um síðustu helgi. Guðrún Pálína Guðmundsdóttir, fræðslufulltrúi, og Ásgrímur Ágústsson, sonur Elísabetar, taka á móti gestum og fræða þá um sýninguna og einstaka verk. Aðgangur er ókeypis. Elísabet Geirmundsdóttir var fjölhæf alþýðulistakona sem ef til vill er þekktust fyrir höggmyndir sínar þó hún gerði einnig málverk og teikningar auk þess að myndskreyta bækur, hanna hús og merki og semja ljóð og lög. Sýningin er unnin í samvinnu við Minjasafnið á Akureyri og fjölskyldu Elísabetar. Sýningarstjóri er Hlynur Hallsson. Sýningin stendur til 8. mars og er opin þriðjudaga til sunnudaga kl. 12-17. Aðgangur er ókeypis. Í tengslum við sýninguna Listakonan í Fjörunni verður haldin smiðja í gerð snjóskúlptúra í Listagilinu, laugardaginn 17. janúar kl. 13-16. Smiðjan er í boði Norðurorku og er opin börnum og fullorðnum. Listakonurnar Jóna Hlíf Halldórsdóttir og Brynhildur Kristinsdóttir munu þá taka á móti fólki á öllum aldri og kenna því að gera skúlptúra úr snjónum í Listagilinu. Allir velkomnir. Elísabet Geirmundsdóttir.
https://www.akureyri.is/is/frettir/unglingalandsmot-umfi-a-akureyri-2015	Unglingalandsmót UMFÍ á Akureyri 2015 Í dag voru undirritaðir samstarfsamningar á milli Ungmennafélags Akureyrar, Ungmennafélags Íslands og Akureyrarbæjar um framkvæmd Unglingalandsmóts UMFÍ sem fer fram í fyrsta skipti á Akureyri um verslunarmannahelgina 2015. Þátttaka á unglingalandsmótum er vaxandi og er stefnt að því að mótið á Akureyri verði fjölmennasta unglingalandsmót sem haldið hefur verið með yfir 2.000 keppendum á aldrinum 11-18 ára og með heildarfjölda mótsgesta yfir 10 þúsund manns. Akureyri er mikill íþróttabær með öflugt og fjölbreytt íþróttastarf og mun það speglast í framboði greina á mótinu 2015 þannig að sem flestir á aldrinum 11-18 ára finni tækifæri til að taka þátt í frábærum viðburði á Akureyri. Á meðfylgjandi mynd eru talið frá vinstri: Helga Guðrún Guðjónsdóttir formaður UMFÍ, Sigurður Freyr Sigurðarson formaður UFA, Ingibjörg Ólöf Isaksen formaður íþróttaráðs og varaformaður unglingalandsmótsnefndar 2015 og Eiríkur Björn Björgvinsson bæjarstjóri og formaður unglingalandsmótsnefndar 2015. Mynd: Þorgeir Baldursson.
https://www.akureyri.is/is/frettir/snjor-um-vida-verold	Snjór um víða veröld Snjór um víða veröld er yfirskrift alþjóðlega snjódagsins sem Alþjóða skíðasambandið FIS stendur fyrir. Af því tilefni verður blásið til fagnaðar í Hlíðarfjalli sunnudaginn 18. janúar í samstarfi við Skíðafélag Akureyrar. Börnin og unglingar upp að 18 ára aldri fá frítt í allar lyftur, 20% afslátt í skíðaleigunni og SKA býður upp á ókeypis skíðakennslu á svig- og gönguskíðum kl. 12.00. Einnig verður sérstakur skíðaratleikur frá kl. 13.00-14.30 og verða vegleg verðlaun veitt kl. 15.00. Boðið verður upp á heitt kakó við Skíðahótelið, gönguhúsið og Strýtu frá kl. 13.00-15.00. Góða skemmtun!
https://www.akureyri.is/is/frettir/med-velum-og-svelgir	Með vélum og Svelgir Laugardaginn 17. janúar kl. 15 verða opnaðar tvær sýningar í Listasafninu á Akureyri; annars vegar sýning Rósu Sigrúnar Jónsdóttur, Svelgir, í Ketilhúsinu og hins vegar opnar ástralski listamaðurinn Brenton Alexander Smith sýningu undir yfirskriftinni Með vélum / Together With Machines í vestursal Listasafnsins. Síðarnefnda sýningin er hluti af röð átta vikulangra sýninga sem standa til 8. mars. Habby Osk sýndi í síðustu viku en aðrir sýnendur eru í tímaröð: Jóna Hlíf Halldórsdóttir, Kristján Pétur Sigurðsson, Þóra Karlsdóttir, Joris Rademaker, Lárus H. List og Arnar Ómarsson. Rósa Sigrún Jónsdóttir útskrifaðist frá Kennaraháskóla Íslands 1987 og Listaháskóla Íslands 2001. Hún hefur haldið fjölda einkasýninga á Íslandi og erlendis og tekið þátt í fjölmörgum samsýningum. Rósa var formaður Myndhöggvarafélagsins í Reykjavík í fjögur ár auk þess að vera fulltrúi SÍM í Listskreytingasjóði og sitja sem varamaður í stjórn félagsins. „Það er eitthvað við handavinnu sem nær tökum á mér, hendurnar verða háðar henni og höfuðið finnur ekki frið nema eitthvað sé í gangi milli handanna,“ segir Rósa. Frá útskrift úr Listaháskólanum hef ég öðru hvoru sett upp nokkuð stórar textílinnsetningar byggðar upp af hekli og prjóni sem strekkist út í rýminu. Mér finnst áhugavert að skoða þennan efnivið sem á sér svo djúpar rætur í menningarheimi kvenna og láta reyna á þanþolið í þræðinum“. Að þessu sinni fékk Rósa til liðs við sig hóp kvenna sem hefur heklað og prjónað samkvæmt nokkrum fyrirfram gefnum reglum um form og liti frá því í ágúst 2014. Sýningin stendur til 1. mars. Sýning Brenton Alexander Smith, Með vélum / Together With Machines, kannar samband mannlegs samfélags við vélar á tímum þar sem tæknin hefur aðlagast lífi og líkama mannsins. BIOS (Basic Input/Output System) er tölvukubbur sem hannaður er til að ræsa stýrikerfi tölvu eftir að kveikt er á henni. Á grísku βίος, sem þýðir „líf“. Þessi skáldlega tilviljun bendir til þess að BIOS sé lífskraftur tölvunnar. Hvernig mannfólkið á nú í samskiptum við tölvurnar sínar er endurómur þessarar hugmyndar; þær eru ekki einungis tól heldur oft meðhöndlaðar sem félagar. Brenton AlexanderSmith útskrifaðist frá Sydney College of the Arts í Ástralíu 2014 og er þetta hans fyrsta einkasýning. Rósa Sigrún Jónsdóttir.
https://www.akureyri.is/is/frettir/studningur-vid-nyskopun	Stuðningur við nýsköpun Kynningarfundur um nýja stefnumótun Tækniþróunarsjóðs og endurnýjun laga um stuðning við nýsköpunarfyrirtæki verður haldinn í Háskólanum á Akureyri miðvikudaginn 21. janúar kl. 16.30. Fundurinn er opinn öllum og er fólk sem starfar á sviði nýsköpunar sérstaklega hvatt til að mæta. Dagskrá: Sigurður Björnsson og Lýður S. Erlendsson frá rannsókna- og nýsköpunarsviði Rannís kynna drög að nýrri stefnumótun sjóðsins og fjalla um umsókna- og matsferli sjóðsins, auk þess að kynna heimildir til endurgreiðslna R&Þ (vegna rannsókna- & þróunarstarfs) samkvæmt lögum um stuðning við nýsköpunarfyrirtæki. Haukur Alfreðsson, verkefnastjóri Hátækni- og sprotavettvangs sem er samstarfsverkefni Samtaka iðnaðarins (SI) og stjórnvalda mun stýra fundinum og sitja fyrir svörum ásamt Sigurði og Lýði í lok fundar.
https://www.akureyri.is/is/frettir/staerri-og-oflugari-hatid-1	Stærri og öflugri hátíð Éljagangur, vetrar- og útivistarhátíð á Akureyri, sem haldin hefur verið í byrjun febrúar frá því árið 2011, hefur verið sameinuð Iceland Winter Games sem haldin var í fyrsta sinn í fyrra. Í ár verður því haldin ein stór hátíð undir heitinu Íslensku Vetrarleikarnir / Iceland Winter Games dagana 6 til 14. mars. Að hátíðinni standa Viðburðastofa Norðurlands, AFP (The Association Of Freeskiing Proffesionals), Hlíðarfjall, Akureyrarstofa og Markaðsstofa Norðurlands í samstarfi við Icelandair, Red Bull og fleiri styrktaraðila. Hátíðin sameinar eiginleika þessara tveggja viðburða og kynnir þá fjölbreyttu afþreyingu sem er í boði á svæðinu í og við Akureyri á veturna. Íslensku vetrarleikarnir eru einnig til þess fallnir að auka straum erlendra og innlendra ferðamanna norður á þessum árstíma. Með hátíðinni er horft til tækifæra og nýsköpunar í skíðaíþróttinni og þá sérstaklega á sviði "Free skiing" og snjóbrettaiðkunar. Gestir Íslensku vetrarleikanna geta notið útiverunnar með ýmsum hætti; farið í skíðagöngu, á þyrluskíði, í snjósleða-, husky- og hestaferðir, skútusiglingar o.fl. Haldið verður stór Freeski-, bretta- og hundasleðamót auk sleðaspyrnu og boðið upp á ýmis konar tónlistarviðburði og aðra menningarviðburði. Sjá nánari dagskrá á www.icelandwintergames.com. Mynd: Linda Óladóttir
https://www.akureyri.is/is/frettir/hin-fullkomna-kvenimynd	Fyrirlestur Hildar fellur niður Vegna veikinda verður að fella niður fyrirhugaðan þriðjudagsfyrirlestur Hildar Friðriksdóttur, meistaranemi í félagsvísindum við Háskólann á Akureyri, sem fara átti fram í Listasafninu á Akureyri, Ketilhúsi, undir yfirskriftinni Hin fullkomna kvenímynd. Nánar auglýst síðar. Hildur Friðriksdóttir.
https://www.akureyri.is/is/frettir/franska-kvikmyndahatidin-a-akureyri-1	Franska kvikmyndahátíðin á Akureyri Alliance française í Reykjavík, sendiráð Frakklands á Íslandi og Græna ljósið í samstarfi við Akureyrarstofu kynna Franska kvikmyndahátíð sem teygir anga sína til Akureyrar og verður haldin 26. janúar til 2. febrúar í Borgarbíói. Franska kvikmyndahátíðin er annar stærsti kvikmyndaviðburður á Íslandi, næst á eftir Alþjóðlegu kvikmyndahátíðinni í Reykjavík. Á þessari kvikmyndahátíð verður lögð mikil áhersla á fjölbreytni, sem er meginþema myndanna, og þær eru frá ýmsum löndum en allar á frönsku. Þarna verða myndir sem hafa hlotið metaðsókn, myndir með eindregnum höfundareinkennum, myndir frá Frakklandi, Bandaríkjunum, Kanada og Fílabeinsströndinni, mikið úrval þar sem allir geta fundið eitthvað við sitt hæfi. Við opnun hátíðarinnar verður sýnd myndin Ömurleg brúðkaup (Qu'est-ce qu'on a fait au Bon Dieu?). Myndin hefur slegið í gegn um allan heim og dró til sín 12 miljónir áhorfenda í Frakklandi. Slíkur fjöldi hafði ekki sótt í kvikmyndahús frá því að Les Intouchables var sýnd. Myndin segir frá kaþólskum sómahjónum sem eiga fjórar dætur. Hjónin vonast til að dæturnar giftist vænum og kaþólskum piltum en það dofnar yfir þeim með hverjum nýjum tengdasyninum. En kannski sá fjórði verði þeim að skapi...? Þetta er gamanmynd um það hvernig ólíkur uppruni og ólík trú geta blandast saman í litríkri fjölskyldu. Kímni og umburðarlyndi sem einkenna myndina. Sýnd með íslenskum texta. Önnur mynd, sem er að hljóta metaðsókn í Frakklandi þessa dagana, er Bélier-fjölskyldan (La famille Bélier). Ung sveitastúlka kemst að því að hún er með fágæta rödd. Hana langar að leggja fyrir sig söng en foreldrar hennar og bróðir eru heyrnarlaus og reiða sig á hana í daglegu lífi. Hvað getur hún tekið til bragðs? Franskir gagnrýnendur spá því að þetta verði mynd ársins 2015. Hvað heldur þú? Sýnd með enskum texta. Aðrar myndir sem sýndar verða á Akureyri eru Laurence hvernig sem er (Laurence Anyways) eftir ungan kanadískan snilling, Xavier Dolan (sýnd með enskum texta), Lulu nakin (Lulu femme nue) eftir fransk-íslenska leikstjórann Sólveigu Anspach (sýnd með enskum texta) og Lyktin af okkur (The Smell of Us) sem kemur glóðheit frá Frakklandi þar sem hún var frumsýnd 14. janúar sl. (sýnd með íslenskum texta). Sýningartíma kvikmynda og nánari upplýsingar má finna á vefsíðu hátíðarinnar, www.fff.is. Auglýsing fyrir sýningarnar á Akureyri.
https://www.akureyri.is/is/frettir/ord-og-augu	Orð og augu Í dag, miðvikudaginn 21. janúar, sitja um 130 starfsmenn Öldrunarheimila Akureyrar námskeið um svokallaða „þjónandi leiðsögn“ (Gentle Teaching). Hugmyndin byggist á því að öll samskipti eigi að snúast um traust og virðingu á milli aðila, horft sé til styrkleika hvers einstaklings og ýtt undir tilfinningu fólks um að það sé virkur hluti af samfélaginu. Þetta er gert með því að sýna ákveðna nærgætni við orðaval og tón raddar, augnaráð, snertingu og alla almenna umgengni við annað fólk. Lögð er áhersla á að starfsfólk sé ávallt til staðar, það hafi fulla athygli á samskiptum við heimilisfólk, tali af vinsemd, horfi með athygli og alúð, og snerti af virðingu og nærgætni. Námskeiðið er fyrsti hluti af lengra innleiðingarferli Þjónandi leiðsagnar á þessu ári hjá Öldrunarheimilum Akureyrar. Leiðbeinendur eru Kristinn Már Torfason, Klara Jenný Arnbjörnsdóttir, Brynja Vignisdóttir og Dagný Linda Kristjánsdóttir.
https://www.akureyri.is/is/frettir/hafdis-er-ithrottamadur-akureyrar-2014	Hafdís er íþróttamaður Akureyrar 2014 Frjálsíþróttakonan Hafdís Sigurðardóttir úr UFA er íþróttamaður Akureyrar árið 2014. Viktor Samúelsson úr Kraftlyftingafélagi Akureyrar varð annar og Einar Kristinn Kristgeirsson úr Skíðafélagi Akureyrar þriðji. Haraldur Sigurðsson var gerður að heiðursfélaga ÍBA. Kjöri íþróttamanns Akureyrar var lýst í verðlaunahófi á vegum Íþróttabandalags Akureyrar og Íþróttaráðs Akureyrarbæjar sem fram fór í Menningarhúsinu Hofi síðdegis í gær. Alls tilnefndu sautján aðildarfélög íþróttamann ársins úr sínum röðum. Hafdís er íþróttamaður Akureyrar annað árið í röð en í fyrra varð hún fyrsta frjálsíþróttamanneskjan sem hlýtur þessa nafnbót. Hafdís er í Ólympíuhópi FRÍ 2016, hefur gert atlögu að Íslandsmeti í 100 metra hlaupi og setti Íslandsmet í langstökki, bæði innan og utanhúss á árinu. Besti árangur hennar í langstökki á árinu var 6,72 metrar og er það vel yfir Ólympíulágmarki. Hafdís var í fararbroddi frjálsíþróttalandsliðsins sem keppti í 3. deild Evrópukeppninnar. Þar keppti hún í fimm greinum, var ýmist í fyrsta eða öðru sæti í þeim öllum og setti Íslandsmet í langstökki. Hún var stigahæst keppenda íslenska liðsins og hjálpaði verulega til við að koma liðinu upp um deild. Þetta er í 36. sinn sem íþróttamaður Akureyrar er heiðraður en það var fyrst gert árið 1979. Alls hafa 20 einstaklingar hlotið þessa nafnbót, oftast allra júdókappinn Vernharð Þorleifsson, sjö sinnum. Íþróttabandalag Akureyrar gerði Harald Sigurðsson að heiðursfélaga en hann varð níræður í gær. Haraldur á að baki áratuga starf í þágu íþróttahreyfingarinnar, meðal annars sem formaður KA og í stjórnum fleiri félag og sambanda. Hann er heiðursfélagi í mörgum félögum og samböndum og hefur hlotið margvíslegar viðurkenningar fyrir starf sitt að íþrótta-, menningar- og félagsmálum. Haraldur á einnig að baki mikið starf við sagnaritun í þágu íþróttahreyfingarinnar. Við sama tækifæri veitti íþróttaráð Akureyrarbæjar þremur einstaklingum heiðursviðurkenningu en það voru þau Björg Finnbogadóttir, Nói Björnsson og Sigfús Ólafur Helgason. Þá fengu forsvarsmenn íþróttafélaga á Akureyri afhenta styrki og viðurkenningar vegna Íslandsmeistara og landsliðsfólks úr þeirra röðum á árinu 2014. Alls urðu 200 einstaklingar úr akureyrskum íþróttafélögum Íslandsmeistarar á árinu og 118 einstaklingar tóku þátt í landsliðsverkefnum. Hafdís Sigurðardóttir. Mynd: Þórir Tryggvason.
https://www.akureyri.is/is/frettir/deiliskipulagsbreyting-asatun-40-48-nidurstada-baejarstjornar	Deiliskipulagsbreyting - Ásatún 40-48, niðurstaða bæjarstjórnar Bæjarstjórn Akureyrarkaupstaðar hefur þann 20. janúar 2015 samþykkt deiliskipulagsbreytingu fyrir Naustahverfi 1. áfanga í samræmi við 3. mgr. 41. gr. skipulagslaga nr. 123/2010. Skipulagssvæðið nær til lóðar nr. 40-48 við Ásatún. Breytingin gerir m.a. ráð fyrir stækkun lóðarinnar og heimilt verður að byggja fjögur fjölbýlishús í stað tveggja áður. Íbúðafjöldi eykst og verða 60 íbúðir á lóðinni eftir breytingu. Ekki verður gert ráð fyrir bílgeymslum í húsunum og eykst fjöldi bílastæða á lóð. Tillagan var auglýst frá 26. nóvember 2014 til 7. janúar 2015. Tvær athugasemdir bárust en leiddu ekki til breytinga á skipulaginu. Deiliskipulagsbreytingin verður send Skipulagsstofnun og tekur hún gildi með auglýsingu í B-deild Stjórnartíðinda. Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar, Akureyrarkaupstaðar, Geislagötu 9, 3. hæð. Skipulagsstjóri Akureyrarkaupstaðar
https://www.akureyri.is/is/frettir/hola-i-vinnslu	Hola í vinnslu Laugardaginn 24. janúar kl. 15 verður opnuð í vestursal Listasafnsins á Akureyri sýningin Hola í vinnslu. Þar sýna nemendur úr fagurlistadeild Myndlistaskólans á Akureyri verk í sköpun undir leiðsögn Jónu Hlífar Halldórsdóttur, myndlistarmanns, stundakennara við Listaháskóla Íslands og Myndlistaskólann á Akureyri og formanns Sambands íslenskra myndlistarmanna. Á undanförnum árum hefur Jóna Hlíf verið afar virk í sýningarhaldi bæði á einka- og samsýningum auk þess sem hún hefur aðstoðað við sýningar í tengslum við Höggmyndagarðinn og Myndhöggvarafélagið. Nemendurnir breyta vestursal Listasafnsins í eina stóra vinnustofu og vinna þar fram á síðasta dag, fimmtudaginn 29. janúar, en þá verður sýningin tilbúin og opnuð formlega. Áhugasamir gestir geta komið og átt samtal við nemendurna og jafnvel haft áhrif á ákvörðunartöku er varðar verk og uppsetningu þeirra. Nemendurnir eru: Atli Tómasson, Elísabet Ásgrímsdóttir, Hallrún Ásgrímsdóttir, Heiðdís Hólm, Helga Bergrún Sigurbjörnsdóttir, James Cistam, Jónína Björg Helgadóttir, Karen Dögg Geirsdóttir, Margrét Kristín Karlsdóttir, Sigrún Birna Sigtryggsdóttir, Snorri Þórðarson, Steinunn Steinars og Tinna Rós Þorsteinsdóttir. Sýningin er hluti af sýningaröð sem mun standa til 8. mars og inniheldur 8 vikulangar sýningar. Habby Osk hefur þegar sýnt og nú stendur yfir sýning Brenton Alexander Smith en aðrir sýnendur eru í tímaröð Kristján Pétur Sigurðsson, Þóra Karlsdóttir, Joris Rademaker, Lárus H. List og Arnar Ómarsson.
https://www.akureyri.is/is/frettir/akureyrarbaer-vinnur-meirihluta-af-kaeru-og-urskurdarmalum	Akureyrarbær vinnur meirihluta af kæru og úrskurðarmálum Á fundi bæjarráðs Akureyrar í gærmorgun lagði bæjarlögmaður fram yfirlit um kæru– og úrskurðarmál á hendur bænum á árunum 2000–2014. Þar kemur fram að á þessu árabili hafa 70 kærur verið lagðar fram og úrskurðað um þær í 79 niðurstöðum eða ákvörðunum. Í 25 tilfellum var ákvörðun bæjarins úrskurðuð ógild en í samtals 54 tilfellum var dæmt Akureyrarkaupstað í vil, þar af var 23 málum vísað frá og í 31 tilfelli var kröfu kæranda hafnað og ákvörðun bæjarins staðfest. Flest eru kærumálin á sviði skipulags– og byggingarmála eða 41 og þar var í 29 tilfellum dæmt Akureyrarkaupstað í vil en 12 sinnum var ákvörðun bæjarins ógilt. Næstfjölmennasti flokkurinn er útboðsmál þar sem ákvarðanir bæjarins voru tvisvar ógildar en 8 sinnum dæmt bænum í vil. Bæjarstjórinn á Akureyri, Eiríkur Björn Björgvinsson, segir að þessar niðurstöður séu eins og við var að búast og að hann eigi ekki von á að fjöldi kæru– og úrskurðarmála sé meiri eða minni í öðrum sveitarfélögum sé miðað við íbúafjölda. „Aðalatriðið finnst mér vera að þessi mál séu öll uppi á borðinu því í öllum framkvæmdum bæjarins á að ríkja opin og gagnsæ stjórnsýsla þar sem hver og einn getur leitað réttar síns finnist honum á einhvern hátt á sér brotið. Í því samhengi er gott að fá fram þetta yfirlit bæjarlögmanns til að sjá hvernig staða þessara mála er í raun og veru,“ segir Eiríkur Björn Björgvinsson. Á gönguskíðum í Kjarnaskógi. Mynd: Auðunn Níelsson.
https://www.akureyri.is/is/frettir/utlendingar-anaegdir-a-akureyri	Útlendingar ánægðir á Akureyri Mikill meirihluti útlendinga, sem eru búsettir á Akureyri, er ánægður með að búa þar, samkvæmt könnun sem gerð var við Háskólann á Akureyri. Hlutfallslega fleiri útlendingar búsettir í bænum sækja um íslenskan ríkisborgararétt en þeir sem búa í Reykjavík. Athygli vekur að það eru sérstaklega konur frá löndum utan Evrópu sem eru ánægðar eða mjög ánægðar samkvæmt könnuninni. Markus Meeckl, prófessor í félagsvísindum, segir að 82% þeirra 200 sem tóku þátt í könnuninni hafi sagst vera ánægðir með að búa á Akureyri. Markus segir erfitt að segja til um hvað gerir það að verkum að innflytjendur á Akureyri eru almennt mjög ánægðir. Þeir þéni til dæmis yfirleitt minna en Íslendingar og einnig virðist sem íslenskukunnátta sé ekki endilega forsenda ánægjunnar. Um þessar mundir vinnur hann að rannsókn sem greinir ástæðurnar sem liggja þarna að baki en hann hefur eigin hugmyndir um mögulegar ástæður. Cynthia Stimming, íbúi á Akureyri, er af kínverskum og þýskum ættum, alin upp í Ástralíu en hefur búið á Akureyri í tvö ár. „Ég held að fók hérna hefur meiri tíma til að spjalla. Til dæmis ef ég hitti þjónustukonuna í búð þá mundi ég bara spjalla þá mun ég bara... ég hef ekki þessa reynslu í Reykjavík.“ Hún segir að hugarfarið skipti miklu máli þegar kemur að ánægju innflytjenda. Frétt af ruv.is. Mynd: Ragnar Hólm.
https://www.akureyri.is/is/frettir/enginn-titill-56	Snjalltækjanotkun barna og unglinga Samtaka, Svæðisráð foreldra í grunnskólum Akureyrar, mun á næstu mánuðum standa fyrir fræðslu í samstarfi við SAFT og Heimili og skóla. Fyrstu fyrirlestrarnir, sem haldnir eru í janúar, fjalla um snjallsíma og hætturnar sem af þeim geta stafað. Fulltrúar frá SAFT og Heimili og skóla munu heimsækja alla 6. bekki á Akureyri og fræða nemendur um málefnið. Fimmtudaginn, 29. janúar, verður síðan málþing í Hofi þar sem foreldrum og öðrum aðstandendum er boðið að hlusta á fræðslu svipaða þeirri sem nemendurnir fá. Málþingið hefst kl. 20 og er öllum opið. Í fræðslunni er farið yfir einkenni tælingarmála og hvað beri að varast í samskiptum við ókunnuga á netinu, hvað sé hægt að gera ef grunur vaknar um tilraun til tælingar og hvert sé hægt að leita. Eins fá börnin fræðslu um alvarleika rafræns eineltis og óvarlegra samskipta og myndbirtinga á netinu, farið verður yfir slæm áhrif ofnotkunar á tölvum og neti auk þess sem hvatt er til jákvæðrar og ábyrgrar netnotkunar. Fræðslan er lifandi og hvatt er til þátttöku nemenda. Stuðst er við stutt myndbönd sem lýsa ýmsum klemmum sem komið geta upp með óvarlegri netnotkun. Nánar um dagskrána á meðfylgjandi mynd.
https://www.akureyri.is/is/frettir/fundi-i-grimsey-frestad	Fundi í Grímsey frestað Fyrirhuguðum fundi sem halda átti í Grímsey á morgun, miðvikudaginn 28. janúar, og blaðamannafundi á Akureyri morguninn eftir, hefur verið aflýst af óviðráðanlegum orsökum. Stefnt er að því að boða annan fund með einhverju sniði við fyrstu hentugleika allra sem að málinu koma. Í millitíðinni halda bæjarfulltrúar og starfsfólk Akureyrarkaupstaðar, ásamt fulltrúum Atvinnuþróunarfélags Eyjafjarðar og Byggðastofnunar, áfram að vinna að lausn yfirvofandi vanda í atvinnumálum Grímseyinga í nánu samráði við heimamenn. Vitinn í Grímsey. Mynd: Friðþjófur Helgason.
https://www.akureyri.is/is/frettir/thriggja-radda-thogn	Þriggja radda þögn Laugardaginn 31. janúar kl. 15 verður opnuð í vestursal Listasafnsins á Akureyri sýning Kristjáns Péturs Sigurðssonar Þriggja radda þögn og Rauða. Á sýningunni gefur að líta skúlptúrinn Rauða Þögn, en sú þögn hefur ferðast víða og alltaf þráð að komast inn í listasafn, og mynd af tónverki þar sem þögn er útsett fyrir píanó og selló. Vegna þess að nostra þarf við þagnir mun ásýnd verksins taka daglegum breytingum á sýningartímanum. Á lokamínútum sýningarinnar mun Kristján Pétur rjúfa þögnina með söng. Sýningin verður opin sunnudag, þriðjudag, miðvikudag og fimmtudag kl. 12-17. Henni lýkur formlega fimmtudaginn 5. febrúar kl. 15 með lokunarteiti. Myndlistarferill Kristjáns Péturs Sigurðssonar hófst 1984 með samsýningunni Glerá´84. Hann hefur haldið nokkrar einkasýningar og tekið þátt í samsýningum. Kristján hefur einnig gefið út fjölrit, þrjár kvæðabækur og nokkrar hljómplötur. Síðustu 10 ár var Kristján meðlimur í listsmiðjunni Populus tremula sem starfrækt var með blóma í kjallara Listasafnsins. Sýningin er hluti af sýningaröð sem hófst 10. janúar og mun standa til 8. mars og inniheldur 8 vikulangar sýningar. Habby Osk, Brenton Alexander Smith og Jóna Hlíf Halldórsdóttir hafa þegar sýnt en aðrir sýnendur eru í tímaröð: Thora Karlsdóttir, Joris Rademaker, Lárus H. List og Arnar Ómarsson. Kristján Pétur Sigurðsson.
https://www.akureyri.is/is/frettir/ljosmyndasyning-i-hlid	Ljósmyndasýning í Hlíð Opnuð hefur verið sýning á ljósmyndum eftir Kristofer Michaelson í borðsalnum í öldrunarheimilinu Hlíð. Hann er pólskur ljósmyndari sem fluttist til Íslands fyrir níu árum. Fljótlega hóf hann að ferðast um landið og taka myndir af fögru landslagi. Hann hefur birt myndir á netinu og voru myndir eftir hann birtar í Digital Photo og í National Geographic á síðasta ári. Á sýningunni má meðal annars sjá athyglisverðar myndir frá Eyjafjarðarsvæðinu og Suðurlandi. Sýningin er í borðsalnum á jarðhæðinni í nýjustu álmu Hlíðar og er opin frá kl. 9 til 15.45 alla daga. Allir hjartanlega velkomnir. Kristofer Michaelson.
https://www.akureyri.is/is/frettir/ithrottarad-styrkir-draupni	Íþróttaráð styrkir Draupni Íþróttaráð samþykkti á fundi sínum 15. janúar sl. að veita Íþróttafélaginu Draupni styrk til búnaðarkaupa. Félagið flutti sig um set síðasta haust og er nú komið með góða aðstöðu til að æfa og iðka júdó í Sunnuhlíð. Samhliða flutningunum voru dýnur félagsins endurnýjaður og ákvað íþróttaráð að styrkja félagið í þeirri fjárfestingu. Fulltrúar íþróttaráðs fóru á æfingu hjá Draupni í Sunnuhlíð í síðustu viku og afhentu formanni félagsins 2.000.000 kr. í styrk. Á meðfylgjandi mynd afhendir Ingibjörg Isaksen formaður íþróttaráðs styrkinn til Hans Rúnars Snorrasonar formanns Draupnis að viðstöddum öðrum fulltrúum íþróttaráðs auk hluta af iðkendum og þjálfurum Draupnis.
https://www.akureyri.is/is/frettir/skaldid-og-stadreyndin	Skáldið og staðreyndin Í dag kl. 17, þriðjudaginn 3. febrúar, heldur myndlistarmaðurinn Arnar Ómarsson fyrirlestur í Listasafninu á Akureyri, Ketilhúsi, undir yfirskriftinni Skáldið og staðreyndin. Þar mun Arnar ræða fyrri verk og hugmyndir sem byggja grunninn að næstu sýningu hans, MSSS, sem opnar í vestursal Listasafnsins laugardaginn 28. febrúar næstkomandi. Viðfangsefni sýningarinnar er hlutverk skáldskapar í mótun staðreynda með áherslu á tækni og geimrannsóknir. Þetta er þriðji Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Dagskrá vetrarins: 10. febrúar Pi Bartholdy, ljósmyndari 17. febrúar Margeir Dire Sigurðsson, myndlistarmaður 24. febrúar Guðmundur Heiðar Frímannsson, heimspekiprófessor 3. mars Elísabet Ásgrímsdóttir, myndlistarkona 10. mars Katrín Erna Gunnarsdóttir, myndlistarkona 17. mars María Rut Dýrfjörð, grafískur hönnuður 24. mars Jón Páll Eyjólfsson, leikhússtjóri Leikfélags Akureyrar 31. mars Hildur Friðriksdóttir, meistaranemi við Háskólann á Akureyri
https://www.akureyri.is/is/frettir/akureyrarbaer-stydur-visindaskola-unga-folksins	Akureyrarbær styður Vísindaskóla unga fólksins Á fundi bæjarráðs Akureyrar 15. janúar sl. var samþykkt að veita 500.000 kr. til stuðnings verkefninu Vísindaskóla unga fólksins sem Sigrún Stefánsdóttir forseti Hug- og félagsvísindasviðs HA veitir forstöðu. Vísindaskóli HA er ætlaður ungu fólki á aldrinum 11-13 ára. Tilgangurinn er annars vegar að auka möguleika krakkanna á að taka þátt í uppbyggilegum verkefnum þegar formlegu skólastarfi lýkur að vori og hins vegar að kynna háskólann fyrir ungmennum á svæðinu og færa hann nær norðlenskum heimilum. Boðið verður upp á fjölbreytt námskeið sem tengjast hefðbundnu námsframboði skólans og munu kennarar og nemendur HA sjá um kennsluna. Hluti starfsins fer fram innan veggja skólans en einnig fara nemendur hjólandi í vettvangsferðir og hitta sérfræðinga í ólíkum störfum, meðal annars í sjávarútvegi og fjölmiðlum. Vísindaskólinn verður starfræktur í fyrsta sinn í júní 2015 og verður framvegis árlegur viðburður. Gert er ráð fyrir 75 nemendum. "Viðbrögð bæjarins hafa verið ómetanleg," segir Sigrún Stefánsdóttir í samtali við Akureyri.is. "Viðbrögðin við sjálfri hugmyndinni voru strax svo hlý og jákvæð og það skipti sköpum ekki síður en sá veglegi fjárhagslegi stuðningur sem bæjarvöld hafa veitt, sem gerir framkvæmdina mögulega. Nú eru starfsmenn allra sviða skólans að útfæra sín þemu í smáatriðum og á því verki að vera lokið núna í byrjun febrúar. Síðan hefst almenn kynning á verkefninu í kjölfarið og opnað verður fyrir skráningu í mars." Sigrún Stefánsdóttir.
https://www.akureyri.is/is/frettir/fostudagsfreistingar	Föstudagsfreistingar Föstudagsfreistingar, hádegistónleikar Tónlistarfélags Akureyrar, verða í þessari viku á föstudaginn 6. febrúar kl. 12 í Menningarhúsinu Hofi. Systurnar Petrea og Guðrún Óskarsdætur leika á þverflautu og sembal verk eftir Handel og Telemann. 1862 Nordic Bistró býður gestum upp á gómsæta súpu, brauð og kaffi meðan á tónleikunum stendur. Miðaverð er 2.500 kr. Mynd: Ragnar Hólm Ragnarsson.
https://www.akureyri.is/is/frettir/kaerkomin-thjonusta-vid-fatlada	Kærkomin þjónusta við fatlaða Í síðustu viku fór fram vígsla á nýjum þjónustukjarna fyrir fötluð ungmenni að Borgargili 1 í námunda við Giljaskóla. Framkvæmdum við húsið lauk nú í byrjun árs og eru íbúar í óða önn að flytjast þangað. Í húsinu eru sex íbúðir með þjónustukjarna og er hér um að ræða mjög kærkomna viðbót í þjónustu Akureyrarbæjar við fatlað fólk. Forsagan er sú að í byrjun árs 2012 var skipaður vinnuhópur með fulltrúum frá stjórn Fasteigna Akureyrarbæjar, félagsmálaráði, fjölskyldudeild, búsetudeild og Fasteignum Akureyrarbæjar sem skyldi skoða þjónustu við fötluð börn og ungmenni á Akureyri með það í huga að byggja íbúðir fyrir þennan hóp. Framkvæmdir við jarðvegsskipti fóru fram í nóvember 2013 og lauk í desember 2013. Framkvæmdir við húsið sjálft hófust í janúar 2014. Kollgáta teiknaði húsið, Mannvit sá um burðarþol þess, lagnahönnun annaðist Verkfræðistofan Efla og raflagnahönnun var í höndum starfsmanna Raftákns. Sigríður Huld Jónsdóttir formaður félagsmálaráðs (t.v.) og Soffía Lárusdóttir framkvæmdastjóri búsetudeildar afhenda Arnari Eyfjörð forstöðumanni Borgargils lyklana að húsinu. Mynd: Þorgeir Baldursson.
https://www.akureyri.is/is/frettir/fridsaeld-i-februar-1	Friðsæld í febrúar Hugleiðsluhátíðin "Friðsæld í febrúar" er nú haldin í annað sinn af útgáfunni Í boði náttúrunnar. Hátíðin samanstendur af yfir 70 fjölbreyttum og ókeypis hugleiðsluuppákomum um allt land vikuna 8. til 14. febrúar 2015. Markmið hátíðarinnar er að vekja áhuga á hugleiðslu og mikilvægi þess að vera til staðar hér og nú. Friðsæld í febrúar er ætlað að vekja athygli á því að hugleiðsla er fyrir alla. Þeim fer fjölgandi sem áhuga hafa á að kynnast hugleiðslu af eigin raun og er viðburðinum ætlað að kynna það sem í boði er og kveikja áhuga hjá enn fleirum. Vikan er þó ekki einungis fyrir nýja hugleiðsluiðkendur heldur getur einnig nýst sem innblástur fyrir þá sem hafa áður iðkað hugleiðslu. Friðsæld í febrúar er árlegur viðburður þar sem athygli er beint að þeim ávinningi sem í kyrrðinni felst og einnig í mættinum sem fylgir því að hugleiða í hóp. Þess er vænst að með tíð og tíma verði litið á iðkun hugleiðslu sem sjálfsagðan hlut enda er ávinningur hennar sagður vera margþættur. Átta viðburðir verða á Akureyri í þessari viku og eru allir velkomnir. Mánudagur 9. febrúar: Hádegishugleiðsla í Lótusnum (JMJ húsinu) kl. 12.10 Raja yoga í Lótusnum kl. 19.30 Miðvikudagur 11. febrúar: Hádegishugleiðsla í Lótusnum kl. 12.10 Kristin íhugun í Kapellu Sjúkrahúss Akureyrar kl. 17.00 Gongslökun í Menningarhúsinu Hofi kl. 19.30 Föstudagur 13. febrúar: Hádegishugleiðsla í Lótusnum kl. 12.10 Hugleiðsla fyrir ungar konur í Lótusnum kl. 17.30 Laugardagur 14. febrúar: Að lifa í trausti, hugleiðsla í Lótusnum kl. 13.00 Nánari upplýsingar www.ibn.is/vidburdir. Mynd: Ragnar Hólm Ragnarsson.
https://www.akureyri.is/is/frettir/engin-vandamal-a-landsbyggdinni	Engin vandamál á landsbyggðinni Ferðaþjónusta fatlaðra hefur verið mikið á milli tannanna á fólki frá því breytt var um kerfi og nýtt tölvukerfi tekið í notkun í nóvember í Reykjavík. Frá áramótum hefur nánast allt klúðrast við innleiðinguna á nýja kerfinu sem gat farið úrskeiðis. Fór svo að neyðarstjórn var sett til að taka málið fastari tökum. Á landsbyggðinni er einnig rekin ferðaþjónusta fyrir fatlaða og hún gengur vel, að því er fram kemur í Morgunblaðinu á laugardag. Hjá Akureyrarbæ fengust þær upplýsingar að bærinn væri með sama kerfi og var í Reykjavík fyrir breytingu. Þar væri handraðað af fólki í þá fimm bíla sem bærinn ræki. Gert væri ráð fyrir að biðtíminn eftir bílnum væri ekki meira en tvær, stundum þrjár mínútur. Frétt af mbl.is. Mynd: Þorgeir Baldursson.
https://www.akureyri.is/is/frettir/ljosmyndun-pi	Ljósmyndun Pi Þriðjudaginn 10. febrúar kl. 17 heldur danski listljósmyndarinn Pi Bartholdy fyrirlestur í Listasafninu á Akureyri, Ketilhúsi undir yfirskriftinni Listljósmyndun Pi. Þar mun hún ræða fyrri verk sín en einnig þau sem hún er að vinna að þessi misserin. Pi er útskrifuð frá danska listljósmyndaskólanum Fatamorgana 2011 og úr mastersnámi frá Escuela de Fotografia Y Centro de Imagen í Madrid 2012. Þetta er fjórði Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Aðrir fyrirlesarar vetrarins eru Margeir Dire Sigurðsson, Guðmundur Heiðar Frímannsson, Elísabet Ásgrímsdóttir, Katrín Erna Gunnarsdóttir, María Rut Dýrfjörð, Jón Páll Eyjólfsson og Hildur Friðriksdóttir. Pi Bartholdy.
https://www.akureyri.is/is/frettir/nordur-brekka-nedri-hluti-tillaga-ad-deiliskipulagi	Norður-Brekka, neðri hluti - tillaga að deiliskipulagi Bæjarstjórn Akureyrarkaupstaðar auglýsir hér með skv. 1. mgr. 41. gr. skipulagslaga nr. 123/2010, tillögu að deiliskipulagi neðri hluta Norður-Brekku á Akureyri ásamt húsakönnun. Skipulagssvæðið afmarkast af Þórunnarstræti í vestri, Glerárgötu í norðri, Klapparstíg, Brekkugötu, Krákustíg og Oddeyrargötu í austri og Þingvallastræti í suðri. Tillagan gerir m.a. ráð fyrir fjórum nýjum byggingarlóðum auk þess sem byggingarreitir eru afmarkaðir á öllum lóðum. Bílastæði eru skilgreind ásamt gönguleiðum og útivistarsvæðum. Greinargerð Skipulagsuppdráttur Húsakönnun Tvö eldri skipulög á svæðinu verða felld úr gildi en þau eru; deiliskipulag leikskóla við Helgamagrastræti frá 2004 og deiliskipulag Baldurshaga frá 2005. Tillöguuppdráttur ásamt greinargerð og húsakönnun mun liggja frammi í þjónustuanddyri Akureyrarkaupstaðar, Geislagötu 9, 1. hæð, frá 11. febrúar til 25. mars 2015, svo að þeir sem þess óska geti kynnt sér tillöguna og gert við hana athugasemdir. Skipulagsgögnin eru einnig aðgengileg í tenglunum hér að ofan. Frestur til að gera athugasemdir við tillöguna rennur út kl. 16:00 miðvikudaginn 25. mars 2015 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram. 11. febrúar 2015 Skipulagsstjóri Akureyrarkaupstaðar
https://www.akureyri.is/is/frettir/hreyfing-a-listasafninu	Hreyfing á Listasafninu Laugardaginn 14. febrúar kl. 15 verður opnuð í vestursal Listasafnsins á Akureyri sýning Jorisar Rademaker Hreyfing. Á sýningunni veltir listamaðurinn fyrir sér spurningum um eðli mismunandi hreyfinga. Hvert verk á sýningunni má túlka sem táknræna fullyrðingu um ólíkar hreyfingar í þrívídd. Joris Rademaker lauk námi frá AKI í Enchede í Hollandi 1986 og hefur búið á Íslandi síðan 1991. Meginviðfangsefni Jorisar hefur löngum verið rými, hreyfing og orkuútgeislun. Á síðustu árum hefur áherslan einnig verið á samspil lífrænna efna sem byggingarefni fyrir þrívíð verk. Þrjátíu árum eftir útskrift úr listaakademíu er efnisvalið orðið ansi frjálslegt. Listaverkin kalla fram spurningar í samhengi við tilvist okkar, rými og náttúruna. Að baki hverju einasta verki liggja margvíslegar tilraunir og nákvæmar útfærslur sem skila sér svo áfram í næstu verkefni. Verkin hafa oftast táknrænt gildi sem tengist mannlegu eðli. Sýningin verður opin sunnudag, þriðjudag, miðvikudag og fimmtudag kl. 12-17. Henni lýkur formlega fimmtudaginn 19. febrúar kl. 15 með lokunarteiti. Sýningin er hluti af sýningaröð sem hófst 10. janúar og mun standa til 8. mars og inniheldur 8 vikulangar sýningar. Habby Osk, Brenton Alexander Smith, Jóna Hlíf Halldórsdóttir og Kristján Pétur Sigurðsson hafa þegar sýnt og nú stendur yfir sýning Thoru Karlsdottur, Skilyrði: Frost. Þeir listamenn sem eiga eftir að sýna eru Lárus H. List og Arnar Ómarsson. Eitt af verkum Jorisar.
https://www.akureyri.is/is/frettir/graeni-trefillinn	Græni trefillinn Nokkrar umræður urðu um hinn svokallaða "græna trefil" á fundi bæjarstjórnar í síðustu viku en með græna treflinum er átt við græn og gróðurrík svæði sem ætlunin er að nái umhverfis byggðina á Akureyri. Almennt hlaut tillaga Njáls Trausta Friðbertssonar bæjarfulltrúa um að verkið yrði klárað á sjö árum góðar undirtektir. Í máli Njáls kom fram að kostnaður við verkið yrði á við verð einbýlishúss og að árlegt framlag yrði þá á við verð jepplings. Ávinningurinn yrði meira skjól í bænum, útivistarsvæði fyrir öll bæjarhverfi, kolefnisbinding og tekjur af skóginum þegar tímar líða. Nánar er fjallað um þennan lið á fundi bæjarstjórnar á heimasíðu Skógræktar ríkisins. Græni trefillinn.
https://www.akureyri.is/is/frettir/malefni-ungmenna-raedd	Málefni ungmenna rædd Mánudaginn 16. febrúar ætla norðlensk ungmenni að standa fyrir málþingi og umræðuvettvangi í Hofi. Málþingið er hluti samstarfsverkefnis Norrænu upplýsingaskrifstofanna í Vasa og Jyväskylä Finnlandi, í Gautaborg Svíþjóð og á Akureyri. Verkefnið hófst síðasta haust með vinnusmiðjum ungmenna frá löndunum þremur sem haldin var í tengslum við Norðurlandaráðsþingið í Stokkhólmi dagana 27. - 30. október 2014. Markmið verkefnisins var að öðlast skilning á stöðu ungmenna sem eru samfélagslega þenkjandi á Norðurlöndum í dag, að gefa ungmennum innsýn í með hvaða hætti þau geti komið málefnum sínum á framfæri og fá þau til að ræða hvaða kosti norrænt samstarf hefur í för með sér fyrir ungt fólk og samfélagið í heild sinni. Á málþinginu verða flutt erindi í tengslum við fjóra málaflokka sem ungmennin hafa unnið með í verkefninu en þeir eru; tungumál og sjálfsmynd, velferð á Norðurlöndum, umhverfi og neysla og framtíðarsýn á möguleika ungs fólks til að hafa áhrif. Fyrirlesara eru Höskuldur Þórhallsson, forseti Norðurlandaráðs og formaður Íslandsdeildar Norðurlandaráðs, Katrín Jakobsdóttir, alþingismaður og fyrrverandi menntamálaráðherra, Rannveig Magnúsdóttir, verkefnisstjóri matarsóunarverkefnis Landverndar, Hulda Hólmkelsdóttir, fulltrúi ungra VG í Norðurlandaráði og Logi Már Einarsson, bæjarfulltrúi og formaður stjórnar Akureyrarstofu. Málþingið hefst kl. 16.30 og er opið öllum fulltrúum ungliðahreyfinganna sem og öðrum áhugasömum ungmennum, stjórnmálamönnum og embættismönnum á Norðurlandi. Frítt er á málþingið en skráning fer fram í gegnum netfangið mariajons@akureyri.is. Mynd: Ragnar Hólm Ragnarsson.
https://www.akureyri.is/is/frettir/oskilamunir-i-baejarlandinu	Óskilamunir í bæjarlandinu Akureyrarbær hvetur þá sem eiga eða gera tilkall til þessara hluta sem staðsettir eru á opnu svæði bæjarins við suðurenda Óseyrar að fjarlægja þá fyrir 1. mars 2015. Hlutunum verður fargað eftir þann tíma. Framkvæmdadeild, forstöðumaður umhverfismála
https://www.akureyri.is/is/frettir/togvelar-og-rabbarbari	Togvélar og rabbarbari Atvinnu- og nýsköpunarhelgin fór fram á Akureyri um helgina. Að sögn skipuleggjenda tókst helgin mjög vel og voru verkefnin að venju mentaðarfull. Fjöldi fólks mætti til leiks á föstudaginn og á sunnudag voru loks 14 hugmyndir kynntar fyrir dómnefnd. Veitt voru verðlaun fyrir fimm bestu hugmyndirnar. Í fyrsta sæti var verkefnið TA togvélar en að því stóð Gísli Steinar Jóhannesson og hlaut hann 1.000.000 krónur í verðlaun, auk ráðgjafatíma frá KPMG. Verkefnið snýr að því að hanna tölvustýrða togvél til að draga t.a.m. snjóbrettafólk áfram með meiri nákvæmni og gera þannig kleift að ná mun flóknari stökkum en áður og af meira öryggi. Þannig opnast einnig möguleiki á notkun snjóbretta þar sem ekki eru skíðalyftur og ódýrari kostur á fjölbreyttari útiveru. Önnur verðlaun hlaut verkefnið Rabarbaraverksmiðja sem er hugmynd Eddu Kamillu Örnólfsdóttur. Verkefnið hlaut 400.000 krónur í verðlaun, auk ráðgjafatíma frá KPMG. Verkefnið byggir á því að auka rabarbaraframleiðslu í landinu þannig að hægt verði að minnka innflutning á rabarbara, auk þess að hefja útflutning á íslenskum rabarbara. Þriðju verðlaun hlaut verkefnið Speni sem er hugmynd Halldórs Karlssonar. Verkefnið hlaut 200.000 krónur í verðlaun, auk ráðgjafatíma frá KPMG. Verkefnið snýst um að aðstoða bændur við heimaframleiðslu á mjólkurafurðum með færanlegu mjólkurbúi. Verkefnið Speni hlaut jafnframt 50.000 krónur eftir kosningu þeirra sem sóttu viðburðinn, eða verðlaunin "Val fólksins". Þá voru veitt sérstök hvatningarverðlaun. Verkefnið Orðflokkagreiningarforrit hlaut hvatningarverðlaunin í ár að upphæð 50.000 krónur. Höfundur verkefnisins er Sigurður Friðleifsson. Forritið snýst um að gera orðflokkagreiningu meira spennandi og skemmtilegri en hún er í dag. Dómnefnd skipuðu Jón Steindór Árnason, framkvæmdastjóri Tækifæris fjárfestingasjóðs, Soffía Gísladóttir, forsöðumaður Vinnumálastofnunar, Eyjólfur Guðmundsson, rektor Háskólans á Akureyri, og Albertína Friðbjörg Elíasdóttir, verkefnastjóri atvinnumála hjá Akureyrarbæ. Frá Atvinnu- og nýsköpunarhelginni 2015.
https://www.akureyri.is/is/frettir/samkomulag-um-flugklasann	Samkomulag um flugklasann Í morgun var endurnýjað samkomulag Akureyrarbæjar við Markaðsstofu Norðurlands um flugklasann Air66N en markmiðið með starfi hans er að komið verði á reglulegu millilandaflugi til og frá Akureyri sem stuðla mun að fjölgun ferðamanna á Norðurlandi. Akureyrarbær mun styðja við markaðsstarf í þessu skyni á árunum 2015-2017 og nemur styrkurinn fyrir árið 2015 níu milljónum króna. Styrkurinn greiðist í tvennu lagi ár hvert; 4.500.000 í mars og 4.500.000 í september. Greinargerð skal hafa borist fyrir liðið tímabil áður en greidd er næsta greiðsla. Gert er ráð fyrir að styrkurinn nemi sömu upphæð fyrir árin 2016 og 2017 en það er þó háð fjárhagsáætlun bæjarins á hverju ári og samþykkist sérstaklega við afgreiðslu fjárhagsáætlunar fyrir hvert fjárhagsár. Markaðsstofa Norðurlands skal gera Akureyrarbæ (bæjarstjóra) grein fyrir hvernig styrkfjárhæðinni er varið með greinargerð/skýrslu ásamt rekstraryfirliti yfir verkefni á hverju ári, í fyrsta sinn í september 2015 og síðan tvisvar á ári meðan samkomulag er í gildi. Samninginn undirrituðu Eiríkur Björn Björgvinsson, bæjarstjóri á Akureyri, og Arnheiður Jóhannsdóttir, framkvæmdastjóri Markaðsstofu Norðurlands, að viðstöddum Dan Jens Brynjarssyni, fjármálastjóra Akureyrarbæjar, og Hjalta Páli Þórarinssyni, verkefnastjóra flugklasans. Við þetta tækifæri sagði Eiríkur Björn að starf flugklasans hefði nú þegar skilað nokkrum árangri og miklar vonir væru bundnar við að það skilaði enn meiri árangri á næsta ári og allra næstu árum. "Markmiðið er fyrst og fremst að fjölga ferðamönnum sem koma til Akureyrar með beinu flugi og auka nýtingu Akureyrarflugvallar," sagði bæjarstjóri. Arnheiður, Eiríkur, Hjalti og Dan.
https://www.akureyri.is/is/frettir/syngid-fyrir-aldrada	Syngið fyrir aldraða Öskudagurinn er á morgun og þá þyrpast krakkar á Akureyri um borg og bý til að syngja fyrir fólk og fá fyrir eitthvað gott í gogginn. Íbúar á Öldrunarheimilum Akureyrar í Hlíð og Lögmannshlíð hafa sérstaklega óskað eftir því að fá börn bæjarins í heimsókn á öskudaginn. Allir sönghópar eru boðnir hjartanlega velkomnir og lofað fullt af frábærum og þakklátum áheyrendum.
https://www.akureyri.is/is/frettir/oskudagurinn-a-glerartorgi-og-i-hofi	Öskudagurinn á Glerártorgi og í Hofi Kötturinn verður sleginn úr tunnunni á Glerártorgi á öskudaginn. Þar verður söngva- og búningakeppni frá kl. 10-12 en húsið verður opnað kl. 9. Í Menningarhúsinu Hofi blása Menningarfélag Akureyrar og N4 til hæfileikakeppni frá kl. 12.30 til 14 og er hverjum sem er frjálst að koma og taka þátt og koma í salinn að horfa á. Skráning í keppnina hefst kl. 11 í Hofi. Krakkar í Hofi á öskudaginn 2014.
https://www.akureyri.is/is/frettir/akureyringar-vilja-vidtaeka-samstodu-um-flugvallarmalid	Akureyringar vilja víðtæka samstöðu um flugvallarmálið Samþykkt var samhljóða í bæjarstjórn Akureyrar í gær að skora á borgarfulltrúa Reykjavíkur að gefa hinni svokölluðu Rögnunefnd svigrúm til að ljúka sinni vinnu vegna framtíðarskipulags við Reykjavíkurflugvöll og að ekki verði afgreitt að svo komnu máli framkvæmdaleyfi á Hlíðarendasvæðinu í námunda við flugvöllinn. Þrátt fyrir að eindreginn vilji Akureyringa í þessu máli hafi lengi legið fyrir, var samþykkt seint í gærkvöldi í borgarstjórn Reykjavíkur að hefja undirbúningsframkvæmdir á Hlíðarendasvæði við Reykjavíkurflugvöll. Samþykkt bæjarstjórnar Akureyrar sem bókuð var með 11 samhljóða atkvæðum hljóðar svo: „Bæjarstjórn Akureyrar minnir enn og aftur á mikilvægi innanlandsflugs og að aðgengi landsbyggðanna að höfuðborginni er lykilatriði fyrir farsæla byggðaþróun. Mikilvægt er að sem víðtækust samstaða allra landsmanna náist um framtíðarfyrirkomulag flugvallar á höfuðborgarsvæðinu. Bæjarstjórn Akureyrar krefst þess að nefnd sem kennd er við Rögnu Árnadóttur, Rögnunefndin, fái svigrúm og þann tíma sem hún þarf til þess að leggja fram sínar tillögur og skorar á borgarfulltrúa Reykjavíkur að beita sér fyrir því að ekki verði afgreidd framkvæmdaleyfi á Hlíðarendasvæðinu fyrr en Rögnunefndin hefur lokið vinnu sinni.“
https://www.akureyri.is/is/frettir/vetrarfri-a-akureyri-1	Vetrarfrí á Akureyri Um næstu helgi eru vetrarfrí í flestum grunnskólum á höfuðborgarsvæðinu og víðar um land. Má búast við að fjölskyldufólk leggi land undir fót og víst er að leið margra liggur norður. Prýðilegt veður er núna á Akureyri og veðurspáin ágæt fyrir komandi daga. Nýfallinn snjór er í Hlíðarfjalli og líklegt að bæti talsvert í hann um helgina. Þeir sem ekki vilja verja öllum frídögunum á skíði hafa úr nógu að velja í bænum. Söfnin eru opin og mikið um að vera í menningarlífinu. Kynnið ykkur það sem er á boðstólum með því að skoða Visitakureyri.is.
https://www.akureyri.is/is/frettir/alfareidin	Álfareiðin Laugardaginn 21. febrúar kl. 15 verður opnuð í vestursal Listasafnsins á Akureyri sýning Lárusar H. List, Álfareiðin. Samskipti manna við álfa og huldufólk eru listamanninum hugleikin á sýningunni. Huldufólk býr í klettum eða steinum og iðkar búskap sinn líkt og mennirnir. Háskalegt er jafnan að styggja álfa en sé þeim gerður greiði eru ríkuleg laun vís. Sýningin verður opin sunnudag, þriðjudag, miðvikudag og fimmtudag kl. 12-17. Henni lýkur formlega fimmtudaginn 26. febrúar kl. 15 með lokunarteiti. Lárus H. List hefur haldið yfir 20 einkasýningar og tekið þátt í fjölmörgum samsýningum á Íslandi og erlendis. Lárus vinnur aðallega með olíu og akríl á striga en einnig í önnur form eins og ljósmyndir, ritlist, videolist og hljóðlist. Hann hefur einnig samið klassískar tónsmíðar og gefið út skáldsögur. Sýningin er hluti af röð 8 vikulangra sýninga sem hófst 10. janúar og mun standa til 8. mars. Habby Osk, Brenton Alexander Smith, Jóna Hlíf Halldórsdóttir, Kristján Pétur Sigurðsson og Thora Karlsdottir hafa þegar sýnt og nú stendur yfir sýning Jorisar Rademaker, Hreyfing. Sýningaröðinni lýkur með sýningu Arnars Ómarssonar MSSS sem opnar laugardaginn 28. febrúar kl. 15. Lárus H. List.
https://www.akureyri.is/is/frettir/nr-158-2015-auglysing-um-skipulagsmal-i-akureyrarkaupstad-nidurfelling-a-kvod-um-gongustig-i-baldursnesi-og-njardarnesi	Nr. 158/2015 AUGLÝSING um skipulagsmál í Akureyrarkaupstað. Niðurfelling á kvöð um göngustíg í Baldursnesi og Njarðarnesi Bæjarstjórn Akureyrarkaupstaðar hefur þann 3. febrúar 2015 samþykkt deiliskipulagsbreytingu í A-áfanga Krossaneshaga á lóðum við Baldursnes og Njarðarnes. Breytingin felur í sér að á lóðum nr. 2, 4, 6 og 8 við Baldursnes og 1, 2, 9 og 14 við Njarðarnes, er felld niður kvöð um göngustíg. Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi. F.h. Akureyrarkaupstaðar, 6. febrúar 2015, Anna Bragadóttir, verkefnastjóri skipulagsmála. B-deild - Útgáfud.: 20. febrúar 2015
https://www.akureyri.is/is/frettir/verkefnastyrkir-ur-menningarsjodi	Verkefnastyrkir úr Menningarsjóði Það styttist í að umsóknarfrestur um verkefnastyrki úr Menningarsjóði renni út og skulu verkefnin auðga menningarlífið í bænum, hafa sérstöðu og fela í sér frumsköpun. Verkefni sem tengjast 100 ára afmæli kosningaréttar kvenna njóta forgangs. Umsóknarfresturinn er fram á föstudag 27.febrúar. Einnig er auglýst er eftir umsóknum um samstarfssamninga við Menningarsjóð en margir slíkir samningar runnu út um áramótin. Félagasamtökum sem hafa haft samning eða og hafa hug á að gera slíkan samning er bent á að sækja um. Hægt er að sækja um samninga til eins, tveggja eða þriggja ára. Við úthlutun er litið til fjölbreytileika í starfsemi,aldurs þátttakenda og sýnileika. Umsóknarfrestur um samstarfssamninga er til 27.febrúar 2015. Einnig er auglýst eftir umsóknum um starfslaun listamanna en þau eru veitt til níu mánaða og er öllum með lögheimili á Akureyri heimilt að sækja um. Mikilvægt er að umsækjendur kynni sér samþykkt um starfslaun listamanna á slóðinni http://www.akureyri.is/is/stjornkerfid/reglur-og-samthykktir/menningarmal. Engin eyðublöð eru fyrir umsókn um starfslaun listamanna heldur skilar viðkomandi greinargerð og fylgigögnum ef við á í netfangið huldasif@akureyri.is eða í þjónustuanddyri Ráðhússins, Geislagötu 9. Umsóknarfrestur er til 4.mars 2015. Loks eru auglýstir tveir 250.000 þúsund króna styrkir úr Húsverndarsjóði Akureyrar en sjóðnum er ætlað að vinna að verndun húsa og mannvirkja í bænum. Upplýsingar um reglur sjóðsins eru á heimasíðu Akureyrarbæjar http://www.akureyri.is/is/stjornkerfid/reglur-og-samthykktir/menningarmal. Umsóknarfrestur er til 27.febrúar 2015. Sótt er um verkefnastyrki og samstarfssamninga Menningarsjóðs og styrki úr Húsverndarsjóði á heimasíðu Akureyrarbæjar http://www.akureyri.is/is/ibuagatt/umsoknir Ef umsækjandi hefur ekki aðgang að tölvu er hægt að sækja um í gestatölvu í anddyri Ráðhússins. Upplýsingar um reglur Menningarsjóðs og Menningarstefna Akureyrarbæjar 2013-2018 eru á heimasíðu Akureyrarbæjar http://www.akureyri.is/is/stjornkerfid/reglur-og-samthykktir/menningarmal . Það er stjórn Akureyrarstofu sem tekur ákvörðun um styrkveitingarnar. Nánari upplýsingar veitir Hulda Sif Hermannsdóttir verkefnastjóri viðburða- og menningarmála í netfanginu huldasif@akureyri.is.
https://www.akureyri.is/is/frettir/a-daudans-timi-ad-vera-oviss	Á dauðans tími að vera óviss? Þriðjudaginn 24. febrúar kl. 17 heldur heimspekingurinn Guðmundur Heiðar Frímannsson fyrirlestur í Listasafninu, Ketilhúsi undir yfirskriftinni Á dauðans tími að vera óviss? Á fyrirlestrinum skoðar Guðmundur Heiðar stöðu líknardráps og reynir að svara því hvort við eigum að geta ráðið dauðastund okkar sjálf. Hvaða rök hníga til þess og hvað mælir gegn því? Reynt verður að rökstyðja þá skoðun að við vissar kringumstæður kunni það að vera siðferðilega réttlætanlegt að stytta líf sitt og fá aðstoð til þess. Guðmundur Heiðar Frímannsson er prófessor í heimspeki við Háskólann á Akureyri. Hann lauk doktorsprófi í siðfræði frá Háskólanum í St. Andrews í Skotlandi. Þetta er sjötti Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Aðrir fyrirlesarar vetrarins eru Elísabet Ásgrímsdóttir, Katrín Erna Gunnarsdóttir, María Rut Dýrfjörð, Jón Páll Eyjólfsson og Hildur Friðriksdóttir. Guðmundur Heiðar Frímannsson.
https://www.akureyri.is/is/frettir/samningur-um-akureyrarvoku-2015	Samningur um Akureyrarvöku 2015 Í dag var undirritaður samningur við Jón Gunnar Þórðarson leikstjóra um verkefnastjórn á Akureyrarvöku 2015 í samvinnu við Akureyrarstofu og er þetta í þriðja skipti sem Jón Gunnar er fenginn til starfans. Hátíðin fer fram 28.-30. ágúst en afmælisdagur Akureyrarbæjar er 29.ágúst. Akureyrarvaka hefur tvö síðustu ár unnið með ákveðið þema. Árið 2013 var þemað fjölmenning, í fyrra var það al-menning fyrir almenning og í ár mun dagskráin litast af því að nú er þess minnst að 100 ár eru síðan konur á Íslandi fengu kosningarétt. Fjölmargar konur hafa gert Akureyrarbæ að þeim menningarbæ sem hann er í dag og verður þeirra sérstaklega minnst af þakklæti og virðingu eins og vera ber. Vinna við dagskrá Akureyrarvöku er þegar hafin og enn sem fyrr er áhersla lögð á fjölbreytta, metnaðarfulla og litríka dagskrá þar sem bæjarbúar og gestir fá notið saman einstakrar upplifunar. Allir þeir sem hafa skemmtilegar hugmyndir í kollinum eru hvattir til að senda línu í netfangið akureyravaka@akureyri.is. Jón Gunnar Þórðarson og Skúli Gautason framkvæmdastjóri Akureyrarstofu undirrita samninginn.
https://www.akureyri.is/is/frettir/fundur-um-afmaeli-kosningarettar-kvenna	Fundur um afmæli kosningaréttar kvenna Í ár er þess minnst að 100 ár eru síðan íslenskar konur fengu kosningarétt og af því tilefni verður fjöldi viðburða um land allt. Einnig er haldið úti sérstakri heimasíðu með upplýsingum um viðburði og annað sem tengist afmælinu. Nokkrir hápunktar verða til dæmis á alþjóðlegum baráttudegi kvenna 8. mars, kvennadeginum 19. júní og kvennafrídeginum 24. október. Til að kveikja hugmyndir og koma á samstarfi milli kvennahópa, félaga, samtaka og allra þeirra sem hafa áhuga á að taka þátt í hátíðarhöldum ársins, verður haldinn opinn samráðs- og hugmyndafundur fimmtudaginn 26. febrúar klukkan 17-18.30 í Rósenborg á 3. hæð. Allir áhugasamir eru hvattir til að mæta.
https://www.akureyri.is/is/frettir/atak-gegn-heimilisofbeldi	Átak gegn heimilisofbeldi Í dag var undirrituð í Menningarhúsinu Hofi á Akureyri samstarfsyfirlýsing Akureyrarbæjar og embættis lögreglustjórans á Norðurlandi eystra um átak gegn heimilisofbeldi. Yfirlýsinguna undirrituðu Eiríkur Björn Björgvinsson bæjarstjóri á Akureyri og Halla Bergþóra Björnsdóttir lögreglustjóri á Norðurlandi eystra. Yfirlýsingin er svohljóðandi: Félagsmálaráð og bæjarstjórn Akureyrarkaupstaðar samþykktu á fundum sínum 12. desember 2014 og 18. febrúar 2015 að Akureyrarbær beiti sér fyrir átaki gegn heimilisofbeldi í samvinnu við lögregluna á Norðurlandi eystra. Um nánari útfærslu er vísað til samstarfs lögreglunnar og fjölskyldudeildar um átaksverkefni gegn heimilisofbeldi. Verkefnið hefst 1. mars 2015 og er gert ráð fyrir því að það standi í eitt ár og að árangur verði metinn að því loknu. Akureyrarbær og embætti lögreglustjórans á Norðurlandi eystra munu vinna saman að þessu verkefni í samráði við hagsmunasamtök og aðra sem geta lagt verkefninu lið. Frá undirritun samstarfsyfirlýsingarinnar.
https://www.akureyri.is/is/frettir/msss	MSSS Laugardaginn 28. febrúar kl. 15 verður opnuð í vestursal Listasafnsins á Akureyri sýning Arnars Ómarssonar, MSSS. MSSS (Mega Space Super Station) er upplifunarinnsetning þar sem listamaðurinn leikur sér á mörkum skáldskapar og vísinda. Á sýningunni fjallar Arnar um samskipti tölvunnar við menn og horfir sérstaklega til mennskrar hliðar tölvunnar. Sú iðja kveikti áhuga hans á framtíðarspám og tengslunum milli vísindaskáldskapar og geimvísinda. Þar liggur mikil og heillandi óvissa um framtíðina. Hvernig hefur vísindaskáldskapur breytt viðhorfi okkar til vísinda? Eru vísindaframfarir að einhverju leyti byggðar á vísindaskáldskap? Þetta viðfangsefni er stútfullt af myndlíkingum, fallegu myndmáli og byggir á ríkri spádómsmenningu sem teygir sig árhundruð aftur í tímann. Arnar Ómarsson hefur starfað sem listamaður í Danmörku og á Íslandi frá því hann lauk námi í London 2011. Hann notar eðli mannsins sem viðfangsefni og vinnur með samband hans við umhverfið í ýmsum myndum. Hann er annar skipuleggjenda Reita á Siglufirði og rekur gestavinnustofu í Danmörku. MSSS lýkur 8. mars og er síðasta sýningin í röð 8 vikulangra sýninga í vestursal Listasafnsins sem hófst 10. janúar síðastliðinn. Habby Osk, Brenton Alexander Smith, Jóna Hlíf Halldórsdóttir, Kristján Pétur Sigurðsson, Thora Karlsdotti, Joris Rademaker og Lárus H. List hafa þegar sýnt. Lokunarteiti sýningarinnar verður laugardaginn 7. mars kl. 15-17. Arnar Ómarsson.
https://www.akureyri.is/is/frettir/menntun-og-vidtaekt-forvarnarstarf	Menntun og víðtækt forvarnarstarf Í morgun birtist á Visir.is grein eftir Eygló Antonsdóttur nema í tómstunda- og félagsmálafræði við Háskóla Íslands þar sem hún fer mjög lofsamlegum orðum um starfsemi félagsmiðstöðvanna á Akureyri. Eygló skrifar m.a. að félagsmiðstöðvarnar séu faglegar menntastofnanir sem sinni mjög víðtæku forvarnarstarfi. Greinina má lesa á Visir.is. Eygló Antonsdóttir. Mynd af Visir.is.
https://www.akureyri.is/is/frettir/hlyleikinn-verdlaunadur	Hlýleikinn verðlaunaður Nýsköpunarverðlaun forseta Íslands voru afhent á Bessastöðum sunnudaginn 22. febrúar sl. og meðal þeirra sem hlutu verðlaunin var María Guðnadóttir nemi við Háskóla Íslands. Verðlaunin hlaut hún fyrir verkefni sitt um Eden hugmyndafræðina og hlýleika á öldrunarheimilum Akureyrar. Leiðbeinandi hennar var Halldór Sigurður Guðmundsson framkvæmdastjóri ÖA. Hægt er að nálgast verkefnið hér. Viðtal við Maríu Guðnadóttur á Rás 1. María Guðnadóttir.
https://www.akureyri.is/is/frettir/nr-189-2015-auglysing-um-skipulagsmal-i-akureyrarkaupstad-asatun-40-48	Nr. 189/2015 AUGLÝSING um skipulagsmál í Akureyrarkaupstað. Ásatún 40-48 Bæjarstjórn Akureyrarkaupstaðar hefur þann 20. janúar 2015 samþykkt deiliskipulagsbreytingu fyrir Naustahverfi, 1. áfanga á lóð nr. 40-48 við Ásatún. Breytingin felur m.a. í sér að lóðin Ásatún 40-48 stækkar og heimilt verður að byggja þar fjögur fjölbýlishús í stað tveggja. Eftir breytingu eykst heildarfjöldi íbúða og verða þær 60, auk þess fjölgar bílastæðum. Deiliskipulagstillagan hefur hlotið meðferð í samræmi við 1. mgr. 43. gr. skipulagslaga nr. 123/2010 og öðlast hún þegar gildi. F.h. Akureyrarkaupstaðar, 10. febrúar 2015, Anna Bragadóttir, verkefnastjóri skipulagsmála. B-deild - Útgáfud.: 25. febrúar 2015
https://www.akureyri.is/is/frettir/fraedsludagur-i-grofinni	Fræðsludagur í Grófinni Fræðsludagur verður haldinn Grófinni, geðverndarmiðstöð, laugardaginn 7. mars kl. 11.00-14.30. Fræðslan er sérstaklega miðuð að þörfum aðstandenda fólks með geðraskanir og öllum öðrum sem hafa áhuga á framförum í geðheilbrigðismálum. Dagskráin er svohljóðandi: Kl. 11.00: Auður Axelsdóttir iðjuþjálfi og forstöðumaður Hugarafls og Geðheilsu-eftirfylgdar, fjallar um valdeflingu meðal fólks með geðraskanir og stöðu aðstandenda Kl. 12.00: Smá hlé og léttar veitingar í boði hússins Kl. 12.30: Benedikt Þór Guðmundsson aðstandandi fjallar um ástvinamissi eftir sjálfsvíg og sjálfsvígsforvarnir Kl. 13.30: Kristján Jósteinsson félagsráðgjafi fjallar um batamódelið í geðheilbrigðisþjónnustu Fræðslan er öllum opin meðan húsrúm leyfir. Engin aðgangseyrir. Grófin er í Hafnarstræti 95, 4. hæð, fyrir ofan Apótekarann í göngugötunni. Einnig er vakin athygli á grein eftir Eymund L. Eymundsson á Visir.is um Geðraskanir og sjálfsvíg. Mynd: Ragnar Hólm Ragnarsson.
https://www.akureyri.is/is/frettir/listakonan-i-fjorunni	Listakonan í Fjörunni Þriðjudaginn 3. mars kl. 17 heldur Elísabet Ásgrímsdóttir fyrirlestur í Listasafninu, Ketilhúsi undir yfirskriftinni Listakonan í Fjörunni. Á fyrirlestrinum skoðar Elísabet feril ömmu sinnar og nöfnu Elísabetar Geirmundsdóttur sem var fjölhæf alþýðulistakona. Hún er ef til vill þekktust fyrir höggmyndir sínar þó hún gerði einnig málverk, teikningar, myndskreytti bækur, hannaði hús og merki og samdi ljóð og lög. Yfirlitssýning á verkum Elísabetar Geirmundsdóttur hefur staðið í Listasafninu síðan 10. janúar en henni lýkur næstkomandi sunnudag, 8. mars. Elísabet Ásgrímsdóttir hefur fengist við myndlist til fjölda ára og útskrifast í vor frá fagurlistadeild Myndlistaskólans á Akureyri. Þetta er sjöundi Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Aðrir fyrirlesarar vetrarins eru Katrín Erna Gunnarsdóttir, María Rut Dýrfjörð, Jón Páll Eyjólfsson og Hildur Friðriksdóttir. Elísabet Ásgrímsdóttir.
https://www.akureyri.is/is/frettir/starfslaun-listamanna-3	Starfslaun listamanna Á morgun rennur út frestur til að sækja um starfslaun listamanna á Akureyri fyrir tímabilið 1. júní 2015 til 31. maí 2016 sem stjórn Akureyrarstofu auglýsti. Starfslaunum verður úthlutað til eins listamanns og hlýtur viðkomandi 9 mánaða starfslaun. Markmiðið er að listamaðurinn sem starfslaunin hlýtur geti helgað sig betur listsköpun sinni eða einstökum verkefnum á vettvangi hennar á tímabilinu. Einungis listamenn sem eiga lögheimili á Akureyri koma til greina. Umsækjendur skili, ásamt umsókn, upplýsingum um listferil sinn og greinargóðum upplýsingum um hvernig starfslaunatíminn skal notaður. Umsóknum skal skilað í þjónustuanddyri Ráðhússins að Geislagötu 9. Nánari upplýsingar veitir Hulda Sif Hermannsdóttir, verkefnisstjóri viðburða og menningarmála, hjá Akureyrarstofu í netfanginu huldasif@akureyri.is Samþykkt um starfslaun listamanna. Umsóknarfrestur er til og með 4. mars 2015. Mynd: Ragnar Hólm Ragnarsson.
https://www.akureyri.is/is/frettir/nordur-um-paskana	Norður um páskana Lokið er Komdu norður leik sem Akureyrarstofa stóð fyrir á Visitakureyri.is og var nafn Fífu Konráðsdóttur dregið úr hópi um 600 manns sem gátu svarað því rétt að enginn aðgangseyrir er að Listasafninu á Akureyri. Fífa hreppti að launum helgarpassa fyrir tvo í Hlíðarfjall og 10 sundmiða í Sundlaug Akureyrar. Hún segir að fjölskyldan hafi mjög gaman af útivist og reyni að komast á fjöll eins oft og færi gefst, gjarnan á skíði eða snjóbretti. "Við eigum þrjú börn og synir okkar, 18 og 11 ára, eru báðir mest á snjóbrettum eins og við hjónin en 5 ára dóttir okkar vill vera á skíðum. Við höfum yfirleitt farið norður á Akureyri á hverju ári gagngert til að komast í þetta fjölskylduvæna umhverfi í Hlíðarfjalli. Vinningurinn kemur sér mjög vel og við áætlum ad nýta skíðapassana og sundmiðana um páskana," segir Fífa Konráðsdóttir. Fífa Konráðsdóttir.
https://www.akureyri.is/is/frettir/baejarstjorn-fundar-med-borgarstjorn	Bæjarstjórn fundar með borgarstjórn Fimmtudaginn 5. mars verður sameiginlegur fundur bæjarstjórnar Akureyrar og borgarstjórnar Reykjavíkur haldinn í Menningarhúsinu Hofi á Akureyri. Fundurinn hefst kl. 16.00 og er opinn almenningi. Yfirskrift fundarins er „Unga fólkið og framtíðin – hvað skiljum við eftir okkur?“ Allir velkomnir. Upptaka frá fundinum verður sýnd í N4 Sjónvarpi laugardaginn 7. mars kl. 16.00. Mynd: Ragnar Hólm Ragnarsson.
https://www.akureyri.is/is/frettir/nr-208-2015-auglysing-um-skipulagsmal-i-akureyrarkaupstad-thingvallastraeti-23-og-borgargil-1	Nr. 208/2015 AUGLÝSING um skipulagsmál í Akureyrarkaupstað. Þingvallastræti 23 og Borgargil 1 Breyting á deiliskipulagi tjaldsvæðisreits við Þórunnarstræti. Skipulagsnefnd Akureyrarkaupstaðar hefur þann 25. febrúar 2015 samþykkt deiliskipulagsbreytingu fyrir tjaldsvæðisreit við Þórunnarstræti á lóð Þingvallastrætis 23, á grundvelli e-liðar 4. gr. í samþykkt um skipulagsnefnd. Breytingin felur í sér að byggingarreitur fyrir vesturálmu stækkar til suðurs og nýtingarhlutfall hækkar lítillega. Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi. Breyting á deiliskipulagi Giljahverfis. Bæjarstjórn Akureyrarkaupstaðar hefur þann 17. febrúar 2015 samþykkt deiliskipulagsbreytingu í Giljahverfi fyrir lóðir Giljaskóla og Borgargils 1. Breytingin felur í sér að 274,9 m² eru teknir af lóð Giljaskóla sem leggjast við lóð Borgargils 1. Lóð Giljaskóla verður 25.910,7 m² eftir breytingu og lóð Borgargils 1 verður 2.995,8 m². Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi. F.h. Akureyrarkaupstaðar, 2. mars 2015, Anna Bragadóttir, verkefnastjóri skipulagsmála. B-deild - Útgáfud.: 3. mars 2015
https://www.akureyri.is/is/frettir/kennsla-i-freeski-og-brettaleikni	Kennsla í freeski og brettaleikni Á Íslensku vetrarleikunum á Akureyri verður boðið upp á námskeið í free ski og brettaleikni. Námskeiðin fara fram 12.–13. mars frá kl. 15–18 og verður kennt í tveimur aldurslokkum, 10–13 ára og 14 ára og eldri. Kennari á brettanámskeiðinu verður enginn annar en Einar Stefánsson, 21 árs Akureyringur og gullverðlaunahafi á IWG 2014. Einar hefur verið við nám í snjóbrettaskóla í Salem í Svíþjóð. Hann hefur ferðast um heiminn þar sem hann keppir á snjóbretti og býr til myndbönd. Einar verður hérlendis meðan Íslensku vetrarleikarnir standa yfir og því er kærkomið tækifæri fyrir brettaáhugafólk að læra af þeim besta. Nánar um þetta spennandi námskeið á heimasíðu Íslensku vetrarleikanna. Heimasíða Íslensku vetrarleikanna.
https://www.akureyri.is/is/frettir/nr-229-2015-auglysing-um-skipulagsmal-i-akureyrarkaupstad-orlofsbyggd-nordan-kjarnalundar	Nr. 229/2015 AUGLÝSING um skipulagsmál í Akureyrarkaupstað. Orlofsbyggð norðan Kjarnalundar Bæjarstjórn Akureyrarkaupstaðar hefur þann 17. febrúar 2015 samþykkt deiliskipulagsbreytingu fyrir orlofsbyggð norðan Kjarnalundar. Breytingin felur m.a. í sér að aðkoma að lóð nr. 2 verður tímabundið úr vestri. Byggingarreitir færast til á lóð nr. 2 og er fjórum þeirra snúið samsíða götu. Bindandi byggingarlína er sett á byggingarreiti austan götunnar. Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi. F.h. Akureyrarkaupstaðar, 19. febrúar 2015, Anna Bragadóttir, verkefnastjóri skipulagsmála. B-deild - Útgáfud.: 5. mars 2015
https://www.akureyri.is/is/frettir/hugmyndathing-med-ungmennum	Hugmyndaþing með ungmennum Í dag var haldinn sameiginlegur fundur bæjarstjórnar Akureyrar og borgarstjórnar Reykjavíkur í Menningarhúsinu Hofi á Akureyri. Þar áttu sér stað góðar og gagnlegar umræður um unga fólkið og framtíðina. Undir lok fundarins var eftirfarandi tillaga borin upp og samþykkt: Fundurinn samþykkir að hefja undirbúning að hugmyndaþingi með kjörnum fulltrúum og nemendum á unglingastigi í báðum sveitarfélögum þar sem leitað verður eftir upplýsingum um það sem helst hvílir á unglingum þegar kemur að lýðræðis- og umhverfismálum. Þingin verði haldin í október og sameiginleg að hluta með aðstoð fjarfundarbúnaðar. Nánari upplýsingar veita Matthías Rögnvaldsson forseti bæjarstjórnar Akureyrar og Sóley Tómasdóttir forseti borgarstjórnar Reykjavíkur. Mynd: Ragnar Hólm Ragnarsson.
https://www.akureyri.is/is/frettir/til-hamingju-med-lisu-i-undralandi	Til hamingju með Lísu í Undralandi Leikfélag Akureyrar fær mikið hrós þessa dagana fyrir uppsetninguna á ævintýrinu um Lísu í Undralandi. Góðir dómar hafa birst í fjölmiðlum og það er mál manna að hér sé á ferðinni mjög vönduð og góð skemmtun fyrir alla fjölskylduna. Niðurstaða leikhússrýnis á Visir.is var: "Hressileg og skemmtileg fjölskyldusýning uppfull af góðum leikhúslausnum, léttri tónlist og vönduð í allri framsetningu." Umfjöllun á Visir.is. Um sýninguna á vef Leikfélags Akureyrar. Mynd úr uppfærslu Leikfélags Akureyrar.
https://www.akureyri.is/is/frettir/ahrif-ofbeldis-a-heimilum-a-born	Áhrif heimilisofbeldis á börn Sunnudaginn 8. mars á alþjóðlegum baráttudegi kvenna verður haldinn hádegisfundur í Menningarhúsinu Hofi um ofbeldi á heimilum og þau áhrif sem það hefur á börn. Að fundinum standa Zontaklúbbur Akureyrar, Zontaklúbburinn Þórunn hyrna og Jafnréttisstofa. Dagskráin er þessi: Húsið opnar kl. 11.30: Boðið upp á hressingu. Ofbeldi á heimilinu, „Þetta var bara alveg gert fyrir framan mig, já …“: Guðrún Kristinsdóttir, prófessor. Ritstjóri bókarinnar Ofbeldi á heimili - Með augum barna. Heimilisofbeldi frá sjónarhóli lögreglunnar: Halla Bergþóra Björnsdóttir, lögreglustjóri Norðurlands eystra. Ofbeldi milli námkominna - sjónarmið barnaverndar: Áskell Örn Kárason, sálfræðingur og forstöðumaður barnaverndar. Raddlaus börn í ábyrgðarhlutverkum: Björg Guðrún Gísladóttir, bókmenntafræðingur. Höfundur bókarinnar Hljóðin í nóttinni. Pallborð og umræður. Allir eru hjartanlega velkomnir. Fundarstjórar verða Fjóla Björk Jónsdóttir, formaður Zontaklúbbs Akureyrar, og Valgerður Sverrisdóttir, formaður Zontaklúbbsins Þórunn hyrna.
https://www.akureyri.is/is/frettir/islensku-vetrarleikarnir-eru-hafnir	Íslensku vetrarleikarnir eru hafnir Íslensku vetrarleikarnir hófust á Akureyri í dag en þeir verða með öðru og stærra sniði en á síðasta ári. Éljagangshátíð Akureyringa hefur nú verið sameinuð Íslensku vetrarleikunum og stendur hátíðin yfir frá 6.-14. mars. Segja má að flautað hafi verið til leiks í dag þegar lokið var við smíði landsins stærsta snjókarls en hann stendur á flötinni fyrir framan Samkomuhúsið þar sem Lísa í Undralandi ræður ríkjum um þessar mundir. Alls kyns viðburðir sem tengjast vetaríþróttum og vetrarferðamennsku verða á dagskránni alla næstu daga og smám saman æsast leikar þar til hápunkti hátíðarinnar er náð dagana 12.-14. mars. Þá kemur til bæjarins fólk sem hefur gert garðinn frægan um víða veröld fyrir frábæra leikni á snjóbrettum og hinu svokallaða „freeski“ en þá renna menn sér á sérstökum skíðum sem eru þeirrar gerðar að engu máli skiptir hvort menn renna sér aftur á bak eða áfram, þau eru sveigð upp á báðum endum. Um 50 erlendir þátttakendur eru skráðir til leiks. Af öðrum viðburðum má nefna vasaljósagöngu í Hlíðarfjalli, vélsleðaprjónkeppni við Glerártorg, Bautatölt í Skautahöllinni, brettakeppni á Ráðhústorgi, þyrluskíðaferðir og fleira og fleira. Hægt er að skoða lista yfir alla helstu viðburði á heimasíðu Íslensku vetrarleikanna. Hatturinn settur á snjókarlinn við Samkomuhúsið. Mynd: María Helena Tryggvadóttir.
https://www.akureyri.is/is/frettir/heimkoma-bikarmeistaranna-i-dag-kl-17	Heimkoma bikarmeistaranna í dag kl. 17 KA varð í gær bikarmeistari karla í blaki eftir sigur á HK í Laugardalshöll. Vegna veðurs komust strákarnir ekki heim fyrr en í dag. Tekið verður á móti þeim með pompi og prakt í dag klukkan 17 í KA-heimilinu. Bæjarbúar eru hvattir til að koma í KA-heimilið og fagna þessum góða meistaratitli. Mynd og frétt af heimasíðu KA.
https://www.akureyri.is/is/frettir/adur-fyrr-seinna-meir	Áður fyrr seinna meir Þriðjudaginn 10. mars kl. 17 heldur myndlistarkonan Katrín Erna Gunnarsdóttir fyrirlestur í Listasafninu á Akureyri, Ketilhúsi, undir yfirskriftinni Áður fyrr seinna meir / Before in the After. Í fyrirlestrinum fjallar Katrín um lokaverkefni sitt frá LHÍ 2012 sem hún tengir við persónulega þróun sína í listsköpum og ræðir hvernig „ein lítil hugmynd getur haft gríðarleg áhrif á mann í langan tíma og jafnvel gefið tóninn fyrir feril manns sem heild“. Auk Listaháskóla Íslands nam Katrín við Myndlistaskólann í Reykjavík og Chelsea School of Art and Design, í Bretlandi. Hún er einnig útskrifuð úr BA námi í listfræði og almennri trúarbragðafræði frá Háskóla Íslands. Þetta er áttundi Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Aðrir fyrirlesarar vetrarins eru María Rut Dýrfjörð, Jón Páll Eyjólfsson og Hildur Friðriksdóttir. Katrín Erna Gunnarsdóttir.
https://www.akureyri.is/is/frettir/keimur-af-latum-veseni-og-godu-skapi	Keimur af látum, veseni og góðu skapi Hugmyndin um að opna Listasalinn Braga í Ungmennahúsinu Rósenborg fæddist á haustmánuðum 2014. Tilgangurinn er að bæta við listaflóru Akureyrar og veita ungmennum sem vantar sýninga- og vinnustað tækifæri til að koma list sinni á framfæri. Bragi er á fjórðu hæð í Rósenborg, Skólastíg 2. Myndlistarmaðurinn Klængur Gunnarsson segir að stefnan sé að festa Braga í sessi sem hluta af lista- og menningarstarfsemi Akureyrar og koma á samstarfi við þær sterku og merku liststofnanir sem eru starfræktar í bænum. "Hugmyndin er sú að ungir listamenn fái afnot af salnum í 2-3 vikur, vinni gömul verk sem ný og svo opnar Bragi dyr sínar í einn dag þar sem almenningur getur fengið að njóta listarinnar. Listasalurinn er því ekki hefðbundið gallerí og er frekar hugsaður sem lifandi vinnustofa sem bætir og kætir og grætur og lætur eins og honum sýnist, segir Klængur. Hingað til hafa Þorvaldur Guðni Sævarsson, Sara Cuzco og nemendur Listnámsbrautar VMA sett svip sinn á húsið og bætt við listrænum anda sem svífur hátt sem lágt. Heitið á listasalnum skírskotar til Braga guðs skáldskapar í norrænni goðafræði en Listasalurinn Bragi dregur þó nafn sitt af Bragakaffi sem forsvarsmenn salarins segja vera prýðilegt vinnustaðakaffi sem beri keim af látum, veseni og góðu skapi. Nánari upplýsingar er að finna á http://facebook.com/ListasalurinnBragi. Ungt fólk með listræn verkefni er hvatt til að hafa samband við Listasalinn Braga sem tekur á móti alls kyns list, hvort sem um er að ræða málverk, teikningar, innsetningar, gjörninga, ritverk, tónverk eða eitthvað allt annað. Sýning í Listasalnum Braga.
https://www.akureyri.is/is/frettir/myndbandasamkeppni-i-5-10-bekk	Myndbandasamkeppni í 5.-10. bekk Barnabókasetur stendur nú fyrir myndbandasamkeppni fyrir nemendur í 5.-10. bekk í grunnskólum við Eyjafjörð. Markmiðið er að hvetja börn og unglinga til að lesa og tjá sig um bækurnar sem þau lesa. Með því að gera lestur barna og unglinga sýnilegri og virkja unga lesendur til jafningjafræðslu má fjölga lestrarhestunum - fá fleiri til að brokka af stað - og gera lestur að spennandi tómstundaiðju. Nemendur geta unnið einir eða í hópi og hafa frjálsar hendur um efnistök, aðalatriðið er að þeir lesi og noti hugmyndaflugið og tæknina. Fjalla skal um eina barna- eða unglingabók að eigin vali í hverju myndbandi. Bókin þarf að hafa komið út á íslensku á árunum 2012-2014. Myndböndin skulu vera 2-3 mínútur að lengd. Vista skal myndböndin á youtube.com og senda slóðina og upplýsingar um höfunda til barnabokasetur@unak.is. Skilafrestur rennur út 2. apríl. Sjá nánar á amtsbok.is/siljan. Öll myndböndin verður því hægt að sjá á netinu. Valin myndbönd verða jafnframt tengd við einn fjölsóttasta vef landsins, gegnir.is þar sem þau munu koma að góðum notum þegar börn og unglingar leita sér að lesefni. Verðlaun: verðlaun: 25.000 krónur. verðlaun: 15.000 krónur. verðlaun: 10.000 krónur. Auk þess fær skólasafnið í skóla sigurvegarans 100 þúsund króna bókaúttekt frá Félagi íslenskra bókaútgefenda. Siljan hlaut styrk úr Barnamenningarsjóði. Barnabókasetur er samstarfsverkefni Háskólans á Akureyri, Amtsbókasafnsins og Minjasafnsins á Akureyri. Umsjón með verkefninu er í höndum stjórnar Barnabókasetursins sem skipuð er Brynhildi Þórarinsdóttur, rithöfundi og dósent við Háskólann á Akureyri, Haraldi Þór Egilssyni safnstjóra Minjasafnsins á Akureyri og Hólmkeli Hreinssyni Amtsbókaverði.
https://www.akureyri.is/is/frettir/sinfoniuhljomsveit-islands-i-hofi-2	Sinfóníuhljómsveit Íslands í Hofi Föstudaginn 13. mars leikur Sinfóníuhljómsveit Íslands þriðja sinni í Hofi. Mikil tilhlökkun fylgir því að taka á móti hljómsveitinni á ný enda er hún með glæsilega efnisskrá í farteskinu þar sem Áshildur Haraldsdóttir leikur einleik í heillandi flautukonsert Rodrigos undir stjórn Önnu-Mariu Helsing, einnar skærustu stjörnu Sibeliusar-akademíunnar í Finnlandi. Concierto Pastoral, flautukonsert spænska tónskáldsins Joaquín Rodrigos, var frumfluttur í London 1978 og hefur allar götur síðan notið mikilla vinsælda. Konsertinn var saminn fyrir James Galway en einleikshlutverkið að þessu sinni er í höndum Áshildar Haraldsdóttur flautuleikara í Sinfóníuhljómsveit Íslands. Áshildur hefur um árabil verið mikilvirk í íslensku tónlistarlífi, bæði sem einleikari og flytjandi kammertónlistar. Á efnisskránni eru einnig Expo eftir Magnus Lindberg og fyrsta sinfónía Sibeliusar. Verk Magnusar Lindberg, samlanda Helsing, þykja full bjartsýni, jákvæðni og staðfestu en verkið Expo samdi hann fyrir Fílharmóníusveitina í New York. Sibelius lauk við fyrstu sinfóníu sína 1898 og stjórnaði sjálfur frumflutningi verksins ári síðar. Sinfónían ber sterk einkenni þjóðernishyggju og var samin undir áhrifum Pathétique-sinfóníu Tchaikovskys. Anna-Maria Helsing hljómsveitarstjóri lærði hjá Leif Segerstam og naut leiðsagnar Esa-Pekka Salonen og Gustavos Dudamel. Á árunum 2010 til 2013 var hún aðalhljómsveitarstjóri Oulu sinfóníuhljómsveitarinnar, fyrst kvenna til að vera aðalstjórnandi finnskrar sinfóníuhljómsveitar. Helsing hefur stjórnað öllum helstu hljómsveitum Finnlands ásamt hljómsveitum í Skandinavíu og Eystrasaltsríkjunum. Tryggið ykkur miða á þennan einstaka tónlistarviðburð. Ungt fólk, 25 ára og yngra, fær 50% afslátt af miðum á tónleika Sinfóníunnar í Hofi. Tónleikarnir hefjast kl. 19.30. Sinfóníuhljómsveitin heldur tónleikakynningu kl. 18.30 á 1862 Nordic Bistro þar sem verk kvöldsins verða kynnt í tali og tónum. Sérstakur gestur verður Anna-Maria Helsing hljómsveitarstjóri. Kynningin er öllum opin og aðgangur ókeypis.
https://www.akureyri.is/is/frettir/jan-voss-i-listasafninu	Jan Voss í Listasafninu Laugardaginn 14. mars kl. 15 verður opnuð í Listasafninu á Akureyri sýning á verkum þýska myndlistarmannsins Jan Voss. Sýningin ber yfirskriftina Með bakið að framtíðinni. Spurningin „hvað er mynd?“ er undirliggjandi þáttur í viðfangsefnum Jan Voss. Þótt óhefðbundnar vinnuaðferðir hans hafi stöku sinnum kallað fram svipleiftur þess sem gætu hafa verið svör þá hefur leit hans – sem spannar ólíka miðla – ekki bent á neitt umfram það sem væri speglun af einhverju öðru. Jan Voss er fæddur 1945 í Þýskalandi og búsettur í Amsterdam. Sem ungur listamaður vann hann við að teikna teiknimyndasögur sem hann prentaði sjálfur og gaf út. Hann gekk síðar til liðs við félaga sína þær Henriëtte van Egten og Rúnu Thorkelsdóttur og síðastliðin 30 ár hafa þau í sameiningu rekið hina einstöku jaðarbókaverslun Boekie Woekie en þar eru seldar bækur eftir listamenn. Í tilefni sýningarinnar kemur út á vegum Listasafnsins á Akureyri vönduð bók eftir Jan Voss, With the Back to the Future, sem gefin verður út á ensku. Ávörp á opnuninni flytja Hlynur Hallsson safnstjóri og Thomas H. Meister sendiherra Þýskalands á Íslandi auk þess sem Norðanpiltar koma fram af þessu tilefni. Listamannaspjall með Jan Voss verður í Listasafninu fimmtudaginn 19. mars kl. 17-17.45. Leiðsögn um sýningarnar í Listasafninu / Ketilhúsinu er alla fimmtudaga kl. 12.15. Sýningin Með bakið að framtíðinni stendur til 10. maí og er opin þriðjudaga til sunnudaga kl. 12-17.
https://www.akureyri.is/is/frettir/i-spor-thorunnar-hyrnu	Í spor Þórunnar hyrnu Laugardaginn 14. mars býðst konum kjörið tækifæri til að hreyfa sig og njóta útivistar með því að skella sér á gönguskíði í Hlíðarfjalli. Kvennaskíðagangan "Í spor Þórunnar Hyrnu" verður þá haldin í áttunda sinn. Sem fyrr verður hægt að velja um tvær vegalengdir, 3,5 og 7 km. Upphitun hefst klukkan 12.50 en gangan hefst klukkan 13.00 og gengið er án tímatöku. Þátttökugjald er 1.500 kr. en frítt er fyrir 14 ára og yngri. Skíðaleiga er á staðnum og einnig er hægt að láta smyrja skíðin gegn vægu gjaldi. Skráning fer fram í gönguhúsi norðan Skíðastaða frá klukkan 11.30. Þegar í mark er komið verða ýmsar veitingar í boði og glæsileg útdráttarverðlan. Þetta er kjörið tækifæri fyrir mæðgur, vinkonur, saumaklúbba, vinnustaðahópa, hlaupahópa og fleiri að koma í fjallið og eiga skemmtilega stund saman.
https://www.akureyri.is/is/frettir/dagskra-islensku-vetrarleikanna-flytt	Dagskrá Íslensku vetrarleikanna flýtt Veðurspáin fyrir morgundaginn er afleit og því hefur verið ákveðið að freeski- og snjóbrettamót sem vera áttu á morgun, laugardag, fari fram í dag, föstudag. Skipuleggjendur mótsins funduðu stíft í gær og fóru vandlega yfir öll atriði sem snúa að skilyrðum fyrir keppendur og var ákveðið að besti kosturinn væri að flýta mótinu um einn dag. Æfingar hefjast því stundvíslega kl 9.00 í dag í Hliðarfjalli. Mótið sjálft byrjar kl 13.00 og stendur yfir til 17.30. Mótshaldarar vonast til að sjá sem flesta í Hlíðarfjalli á morgun með myndavélarnar á lofti en reiknað er með spennandi móti í ár, enda eru keppendur margir á heimsmælikvarða.
https://www.akureyri.is/is/frettir/gildagur-a-laugardag	Gildagur á laugardag Á morgun, laugardaginn 14. mars, verður Gildagur í Listagilinu en þá verða opnaðar 6 nýjar sýningar en alls verður hægt að skoða 10 sýningar af ýmsum toga. Listagilinu verður lokað fyrir bílaumferð frá kl. 14-18 en opið fyrir gangandi vegfarendur sem og hjólandi. Dagskrá Gildagsins: 12-17 Listasafnið á Akureyri, Ketilhús Kaupvangsstræti 8 Yfirlitssýning: Iðunn Ágústsdóttir 13-17 Deiglan Kaupvangsstræti 23 Feðgin - framhald sköpunar: Ásgrímur Ágústsson og Elísabet Ásgrímsdóttir 14-16 Flóra: Opnun Hafnarstræti 90 Ef ég væri fugl sem heitir súrmjólk: Freyja Reynisdóttir 14-17 Langi Gangur: Opnun Kaupvangsstræti 10 Það er komin vetrartíð: ÁLFkonur 14-17 Salur Myndlistarfélagsins: Opnun Kaupvangsstræti 10 Grasrót: Fjöldi manns úr vinnustofum Grasrótar 14-17 Mjólkurbúðin Kaupvangsstræti 12 Mæðgur mæðgin: Eiríkur Arnar Magnússon 14-17 Sjoppan, vöruhús Kaupvangsstræti 21 Tilboð í lúgunni!: Almar Alfreðsson 15-17 Listasafnið á Akureyri: Opnun Kaupvangsstræti 12 Með bakið að framtíðinni / With the Back to the Future: Jan Voss 16-18 SALT VATN SKÆRI: Opnun Kaupvangsstræti 23 Fjórða opnun af sex: Freyja Reynisdóttir og Hekla Björt Helgadóttir 16-18 SALT VATN SKÆRI: Opnun Kaupvangsstræti 23 Blái flygillinn: Aðalheiður S. Eysteinsdóttir
https://www.akureyri.is/is/frettir/tonleikum-sinfoniuhljomsveitar-islands-aflyst	Tónleikum Sinfóníuhljómsveitar Íslands aflýst Tónleikum Sinfóníuhljómsveitar Íslands sem áttu að fara fram í Hofi á Akureyri í kvöld hefur verð aflýst vegna veðurs. Ekki er flogið á milli Reykjavíkur og Akureyrar og komast hljóðfæraleikarar því ekki norður. „Þetta eru mikil vonbrigði enda var mikil tilhlökkun til að fara norður og leika glæsilega efnisskrá sem flutt var í Hörpu í gærkvöldi. Undirbúningur fyrir ferðina hefur staðið yfir í langan tíma, hluti hljóðfæranna var fluttur með flutningabíl til Akureyrar í nótt þannig við héldum í vonina þar til ljóst var að flugi hljómsveitarinnar var aflýst. Við viljum hins vegar ekki gefast upp fyrir veðri og vindum og stefnum á að vera með tónleika í Hofi á Akureyri síðar á þessu ári.“ segir Arna Kristín Einarsdóttir, framkvæmdastjóri Sinfóníuhljómsveitar Íslands. Þeir sem eiga miða á tónleikana er bent á að hafa samband við miðasölu Hofs og fá miða endurgreidda.
https://www.akureyri.is/is/frettir/sjonarspil-i-hlidarfjalli	Sjónarspil í Hlíðarfjalli Keppni á Íslensku vetrarleikunum stendur nú sem hæst í Hlíðarfjalli og er mikið sjónarspil. Fólk er hvatt til að skella sér upp í Fjall og verða vitni að ævintýralegum tilþrifum á skíðum og brettum. FreeSki-keppninni er að ljúka en við tekur Snóbrettakeppni á stóru pöllunum frá kl. 15 til 17 með verðlaunaafhendingu kl. 18. Éljagangur 2014. Mynd: Auðunn Níelsson.
https://www.akureyri.is/is/frettir/ferilskra-honnudar	Ferilskrá hönnuðar Í dag, þriðjudaginn 17. mars kl. 17, mun grafíski hönnuðurinn María Rut Dýrfjörð halda fyrirlestur í Listasafninu á Akureyri, Ketilhúsi, undir yfirskriftinni Ferilskrá hönnuðar. Í fyrirlestrinum mun hún fjalla um þá ákvörðun að gerast grafískur hönnuður og það nám sem hún á að baki. Einnig mun María Rut stikla á stóru um þau verkefni sem hún hefur unnið og fjalla sérstaklega um útskriftaverkefnið frá Myndlistaskólanum á Akureyri. Að auki mun hún segja frá reynslu sinni úr atvinnulífinu og rekstri eigin vinnustofu. María Rut Dýrfjörð útskrifaðist sem grafískur hönnuður frá Myndlistaskólanum á Akureyri vorið 2013. Auk þess er hún með diplómapróf í alþjóðlegri markaðsfræði með áherslu á hönnun frá TEKO í Danmörku, stúdentspróf af félagsfræðibraut Menntaskólans á Akureyri og af listhönnunarbraut Fjölbrautarskólans í Garðabæ. María rekur vinnustofu í Flóru á Akureyri þar sem hún starfar sem grafískur hönnuður ásamt því að sinna ýmsum persónulegum verkefnum en er sem stendur í fæðingarorlofi. Þetta er níundi Þriðjudagsfyrirlestur ársins og sem fyrr fara þeir fram í Listasafninu á Akureyri, Ketilhúsi á hverjum þriðjudegi kl. 17. Aðgangur er ókeypis. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans á Akureyri. Tveir síðustu fyrirlesarar vetrarins eru Jón Páll Eyjólfsson og Hildur Friðriksdóttir. María Rut Dýrfjörð.
https://www.akureyri.is/is/frettir/vinnudagur-um-jafnrettismal-hja-akureyrarbae	Vinnudagur um jafnréttismál hjá Akureyrarbæ Stjórnendur hjá Akureyrarbæ ásamt nefndarformönnum, kjörnum fulltrúum og bæjarstjóra, sátu síðastliðinn föstudag fræðslu um samþættingu kynjasjónarmiða í starfsemi og þjónustu sveitarfélagsins. Dagurinn var sérstaklega skipulagður til að miðla þekkingu um árangur verkefna sem horft hafa til jafnréttissjónarmiða við fjárveitingu og þjónustu, ásamt því að kynna markmið kynjaðrar hagstjórnar. Friðný B. Sigurðardóttir, þjónustustjóri Öldrunarheimila Akureyrarbæjar, kynnti verkefni þar sem 4H aðferðinni var beitt til að skoða iðju- og félagsstarf á öldrunarheimilinu Hlíð. Með aðferðinni gafst tækifæri til að meta gæði starfseminnar og finna lausnir sem miða að réttlátari skiptingu fjármuna þegar kemur að þjónustu við aldraða. Jón Bragi Gunnarsson, hagsýslustjóri Akureyrarbæjar, gerði grein fyrir möguleikum kynjaðrar hagstjórnar með sérstaka áherslu á starfsfólk og þjónustuþega, ásamt því að ræða mun á lögbundnum og ólögbundnum verkefnum og ástæðum misskiptingar. Anna Kolbrún Árnadóttir, formaður aðgerðahóps stjórnvalda og aðila vinnumarkaðarins um launajafnrétti, fjallaði um verkefni aðgerðahópsins og kynnti markmið með vinnu við svokallaðan jafnlaunastaðal. Anna Kolbrún kynnti einnig markmið með veitingu sérstaks jafnlaunamerkis til þeirra skipulagsheilda sem innleitt hafa jafnlaunakerfi. Þátttakendur unnu síðan í hópum til að ræða möguleika jafnréttisstarfs í ýmsum málaflokkum. Að lokum dró Guðmundur Baldvin Guðmundsson, formaður bæjarráðs, saman umræður dagsins og greindi frá fyrirætlunum um að vinna áfram að innleiðingu markmiða um samþættingu kynjasjónarmiða í starfsemi og þjónustu. Frétt og mynd af heimasíðu Jafnréttisstofu.
https://www.akureyri.is/is/frettir/akureyararbaer-semur-vid-vis	Akureyrarbær semur við VÍS VÍS hefur samið við Akureyrarbæ og tengd félög um að tryggja þau til loka árs 2020. Samningurinn tekur gildi 1. apríl næstkomandi og er gerður við Akureyrarbæ, Norðurorku, Hafnasamlag Norðurlands, Fallorku, Minjasafnið á Akureyri og Heilbrigðiseftirlit Norðurlands. „VÍS bauð lægst í útboði sem við efndum til meðal tryggingafélaganna,“ segir Dan J. Brynjarsson fjármálastjóri Akureyrarbæjar. „Það er nokkuð langt um liðið síðan bærinn var með tryggingar sínar hjá VÍS og við hlökkum til að endurnýja kynnin. Við eigum vafalaust eftir að njóta góðs af framsæknu forvarnarstarfi félagsins. Það hefur miklu að miðla á þeim vettvangi líkt og sjá mátti á forvarnaráðstefnu VÍS fyrir fullu húsi í Hofi í fyrravetur.“ Magnús Jónsson umdæmisstjóri VÍS á Norðurlandi fagnar því að fá stærsta sveitarfélagið á svæðinu í viðskipti. „Það er mjög ánægjulegt að ganga frá langtímasamningi við Akureyrarbæ og tengd félög. Starfsemi þeirra er bæði fjölbreytt og öflug. Í samvinnu við Akureyrarbæ verður mikið lagt upp úr markvissu forvarnarsamstarfi eins og Dan nefnir. Við væntum þess að það skili öllum hlutaðeigandi góðum árangri til lengri tíma, samfélaginu öllu til heilla.“ Talið frá vinstri: Halla Bergþóra Halldórsdóttir fjármálastjóri Norðurorku, Magnús Jónsson umdæmisstjóri VÍS, Dan J. Brynjarsson fjármálastjóri Akureyrarbæjar og Pétur Ólafsson hafnarstjóri.
https://www.akureyri.is/is/frettir/vel-heppnadir-islenskir-vetrarleikar	Vel heppnaðir Íslenskir vetrarleikar Íslensku vetrarleikunum 2015 (Iceland Winter Games) lauk um síðustu helgi með glæsilegri freeski- og snjóbrettakeppni. Þetta var annað árið sem mótið er haldið og að þessu sinni hafði það verið sameinað vetrarhátíðinni Éljagangi. Vegna veðurútlits var lokakeppni leikanna flýtt frá laugardegi fram á föstudag og þannig tókst að ljúka öll með sóma þrátt fyrir válynd veður. Keppnin í ár var í flokki Gull-Móta á AFP mótaröðinni og var þvi von á harðri keppni, enda margir af fremstu keppendum heims mætir til leiks en þeir komu frá sjö löndum. Frétt á mbl.is um mótið og úrslit. Verðlaunahafar á Íslensku vetrarleikunum 2015.
https://www.akureyri.is/is/frettir/eldsumbrot-og-samfelag	Eldsumbrot og samfélag AkureyrarAkademían og Háskólinn á Akureyri gangast fyrir ráðstefnu um eldsumbrot og samfélag sem haldin verður föstudaginn 20. mars í Stofu M102 að Sólborg frá kl. 13.00-17.30. Dagskrá: 13.00: Ráðstefnan sett. 13.10-14.10: Aðalfyrirlestur. Kristín Jónsdóttir, fagstjóri í jarðskjálfta- og eldgosavá hjá Veðurstofunni: Eldsumbrotin í Bárðarbungu: Rannsóknir, vöktun og viðbrögð. 14.10-15.10: Málstofa. Kristín Jóhannsdóttir, forstöðumaður Eldheima: Sagan á bak við Eldheima í Vestmannaeyjum. Hjalti Hugason, prófessor við HÍ: Skaftáreldar og samfélagið á Síðunni. 15.10-15.30: Kaffihlé. 15.30-16.30: Málstofa. Margrét Hallmundsdóttir fornleifafræðingur: Áhrif eldgosa í Heklu á byggð í Koti í Rangárvallarsýslu. Sigurður Bergsteinsson, Minjavörður Norðurlands eystra: Gosaska og fornleifafræði. 16.30-17.30: Aðalfyrirlestur. Guðný A. Valberg og Ólafur Eggertsson á Þorvaldseyri: Eldgos er hafið í Eyjafjallajökli. Rýming samkvæmt áætlun. 17.30: Ráðstefnuslit og kaffi. Allir velkomnir – ekkert ráðstefnugjald. Mynd: Ragnar Hólm Ragnarsson.
https://www.akureyri.is/is/frettir/leidsogn-og-listamannaspjall	Leiðsögn og listamannaspjall Boðið verður upp á leiðsögn í Listasafninu á Akureyri fimmtudaginn 19. mars kl. 12.15 - 12.45 um sýningu Jan Voss, Með bakið að framtíðinni. Guðrún Pálína Guðmundsdóttir fræðslufulltrúi tekur á móti gestum og fræðir þá um sýninguna og einstaka verk. Síðar sama dag kl. 17 verður listamannaspjall með Jan Voss í Listasafninu. Aðgangur á báða viðburði er ókeypis. Spurningin „hvað er mynd?“ er undirliggjandi þáttur í viðfangsefnum Jan Voss. Þó að óhefðbundnar vinnuaðferðir hans hafi stöku sinnum kallað fram svipleiftur þess sem gætu hafa verið svör þá hefur leit hans – sem spannar ólíka miðla – ekki bent á neitt umfram það sem væri speglun af einhverju öðru. Jan Voss er fæddur 1945 í Þýskalandi og búsettur í Amsterdam. Sem ungur listamaður vann hann við að teikna teiknimyndasögur sem hann prentaði sjálfur og gaf út. Hann gekk síðar til liðs við félaga sína þær Henriëtte van Egten og Rúnu Thorkelsdóttur og síðastliðin 30 ár hafa þau í sameiningu rekið hina einstöku jaðar bókaverslun Boekie Woekie en þar eru seldar bækur eftir listamenn. Sýningin stendur til 10. maí og er opin þriðjudaga - sunnudaga kl. 12-17. Aðgangur er ókeypis. Moon Walk eftir Jan Voss.
https://www.akureyri.is/is/frettir/malverkasyning-stephanie-clark-i-hrisey	Málverkasýning Stephanie Clark í Hrísey Það er ekki á hverjum degi sem opnuð er málverkasýning í Hrísey en svo verður gert um næstu helgi. Síðustu vikurnar hefur bandaríski listamaðurinn Stephanie Clark búið og starfað í Gamla skóla Norðanbáls í Hrísey og heldur um helgina sýningu á afrakstri vinnu sinnar í Húsi Hákarla–Jörundar. Sýningin verður opnuð föstudaginn 20. mars og stendur til mánudagsins 23. mars. Opið er frá kl. 17–21 alla dagana. Yfirskrift sýningarinnar er „Eitthvað kosmískt“ og segist Stephanie fyrst og fremst vera að velta fyrir sér sambandi umhverfis og skynjunar. Hún hefur sérstakan áhuga á þeirri margræðni sem er fólgin í því með hversu ólíkum hætti við upplifum landslagið og náttúruna. Hún málar lítil málverk sem endurspegla augnablik óhlutbundinnar skynjunnar en vísa um leið til hefðbundinnar byggingar landslagsmynda fyrri tíma. Málverkin lýsa því hvernig staðhættir og umhverfi hefur opnað sig fyrir Stelphanie meðan á dvöl hennar í Hrísey hefur staðið. Stephanie Clark fæddist í Alamogordo í Nýju Mexíkó árið 1988 en býr nú í Minneapolis. Hún hefur stundað listnám í Boston og við Háskólann í Norður–Dakota. Nánari upplýsingar um Stephanie og verk hennar er að finna á heimasíðunni http://stephaniemclark.squarespace.com/. Auglýsing fyrir sýninguna í Hrísey.
https://www.akureyri.is/is/frettir/solmyrkvi-i-1000-metra-haed	Sólmyrkvi í 1.000 metra hæð Sólmyrkvi verður á morgun og mun hann ná hámarki um kl. 9.40. Af því tilefni hefur verið ákveðið að opna skíðasvæðið í Hlíðarfjalli strax kl. 8.00 í fyrramálið og þannig gefst fólki kostur á að komast upp í fjall með Fjarkanum og síðan Stromplyftunni og horfa á sólmyrkvan í um 1.000 metra hæð yfir sjávarmáli. Tekið skal fram að stórhættulegt er að horfa á sólmyrkvann berum augum og verður fólk að nota til þess gerð hlífðargleraugu. Guðmundur Karl Jónsson, forstöðumaður skíðasvæðisins, segir að þótt líklega verði skýjað í nótt þá eigi hann von á því að rofi til í fyrramálið. „Ég held að þeir sem eiga þess kost ættu að nýta sér þetta einstaka tækifæri og fara með lyftunni upp í Stromp. Þeir komast þá þúsund metrum nær sólinni og það munar um minna!“ Samkvæmt norsku veðurstofunni er von til þess að birti til með morgninum á Akureyri en myrkvinn verður samur við sig hvort sem skýjahula felur sólina eður ei. Sólmyrkvagleraugu. Mynd af vefnum www.stjornufraedi.is.
https://www.akureyri.is/is/frettir/rikisvaldid-verdi-kallad-ad-malefnum-grimseyjar	Ríkisvaldið verði kallað að málefnum Grímseyjar Hverfisráð Grímseyjar boðaði til íbúafundar í félagsheimilinu Múla í Grímsey í gær og hélt um leið aðalfund sinn. Fulltrúar bæjarstjórnar Akureyrar, Byggðastofnunar og Atvinnuþróunarfélags Eyjafjarðar voru sérstaklega boðaðir á fundinn þar sem skyldi ræða stöðu og möguleika í sjávarútvegi í eyjunni, framtíðarhorfur og þróun byggðar. Um 40 manns sátu fundinn og var mikill samhugur meðal fólks um að finna leiðir til að tryggja áframhaldandi blómlega byggð í Grímsey. Niðurstaða fundarins var að eina leiðin til að mál þokuðust eitthvað áfram væri að kalla ríkisvaldið, þingmenn og ráðherra að borðinu og knýja fram lausnir á þeim vanda sem við blasir með samhentu átaki allra þeirra sem að málinu koma. Við upphaf fundar sagði Eiríkur Björn Björgvinsson bæjarstjóri á Akureyri að hart hefði verið lagt að Byggðastofnun að Grímsey hlyti stuðning með verkefninu „Brotthættar byggðir“ en að skýr svör þar að lútandi hefðu þó enn ekki fengist. Því miður hefði fulltrúi Byggðastofnunar tilkynnt forföll skömmu fyrir fundinn og gæti því ekki skýrt frá stöðu mála . Búið væri að upplýsa alla þingmenn kjördæmisins um hvernig komið væri fyrir sjávarútvegi í Grímsey. „Atvinnulífið hér stendur á einni meginstoð og þegar hriktir í henni þá vofir augljósalega yfir okkur öllum mikil hætta,“ sagði Eiríkur Björn. Þorvaldur Lúðvík Sigurjónsson, framkvæmdastjóri Atvinnuþróunarfélags Eyjafjarðar, lýsti þróun sjávarútvegs í Grímsey síðasta rúma áratuginn þar sem hvert áfallið hefur rekið annað með kvótaskerðingum og stökkbreytingum lána. Þorvaldur Lúðvík sagði að reynt hefði verið til þrautar að finna lausn mála með fundum fulltrúa Byggðastofnunar, Akureyrarbæjar og Íslandsbanka og því yrði haldið áfram. Einnig vildi Þorvaldur boða til fundar með Grímseyingum þar sem rýnt yrði í möguleika og nýjar hugmyndir um fjölbreyttara atvinnulífi í eyjunni til að mynda á sviði ferðaþjónustu. Fremur þungt hljóð var í útgerðarmönnum í eyjunni sem lýstu hálfgerðri stöðnun í sjávarútvegi í Grímsey, allt væri í járnum, enginn þyrði að ráðast í viðhald eða framkvæmdir, og spurning væri hversu lengi þessu gæti undið fram með sama hætti. „Ég held að við ættum að stefna að því að fá þingmenn til að heimsækja okkur svo þeir átti sig betur á stöðunni og alvarleika málsins,“ sagði Guðrún Gísladóttir útgerðarmaður í Grímsey. Í nýtt hverfisráð Grímseyjar voru kjörin Karen Nótt Halldórsdóttir, Jóhannes Henningsson og Sigfús Jóhannesson. Frá fundinum í Grímsey. Eiríkur Björn Björgvinsson bæjarstjóri lengst til vinstri. Mynd: Ragnar Hólm. Frá fundinum í Grímsey. Mynd: Ragnar Hólm.
https://www.akureyri.is/is/frettir/akureyringar-i-utsvari	Akureyringar í Útsvari Bein útsending verður frá viðureign Akureyringa og Skagfirðinga í spurningakeppni sveitarfélaganna, Útsvari, í Sjónvarpinu kl. 20 í kvöld. Akureyringar unnu síðast lið Garðabæjar með nokkrum mun og skömmu síðar báru Skagfirðingar sigurorð af Rangárþyngi ytra. Það verður því spennandi að sjá Akureyringa og Skagfirðinga leiða saman hesta sína í kvöld. Akureyringar og aðrir áhugasamir sem staddir eru á höfuðborgarsvæðinu geta fylgst með útsendingunni úr sjónvarpssal með því að mæta í húsakynni RÚV í Efstaleiti. Húsið verður opnað kl. 19.30. Í liði Akureyrar eru Brynhildur Þórarinsdóttir rithöfundur og dósent við kennaradeild HA, Börkur Már Hersteinsson líffræðikennari við VMA og Urður Snædal prófarkalesari. Brynhildur, Urður og Börkur.
https://www.akureyri.is/is/frettir/ertu-tilbuin-fru-forseti	Ertu tilbúin frú forseti? Í tilefni 100 ára afmælis kosningaréttar kvenna verður opnuð á Minjasafnið á Akureyri sýningin "Ertu tilbúin, frú forseti?" Þar er sjónum beint að fyrrum forseta Íslands, frú Vigdísi Finnbogadóttur. Umkringd dökkklæddum jakkafataráðamönnum ruddi hún óhikað brautir, hvort sem það var með orðum sínum eða verkum. Þessi ímyndarsköpun lá ekki síst í vali hennar á fatnaði og frá fyrsta degi var hún tákn glæsilegrar nútímakonu. Búningar opinberra embættismanna hér á landi eiga sér fyrirmyndir hjá öðrum þjóðum og um notkun þeirra gilda alla jafna reglur. Vigdís hafði engar slíkar fyrirmyndir þegar hún var kjörin í embætti, né heldur meitlaða hugmynd um hvernig fataskápur kvenforsetans ætti að vera. Á sýningunni gefst tækifæri til að kynnast þeim áherslum sem Vigdís lagði í fatavali og persónulegum minningum úr forsetatíð hennar. Einnig er þar að sjá fylgihluti, ljósmyndir og gripi sem tengjast margþættum störfum hennar sem forseta. Varpað er ljósi á ýmsar siðareglur og hefðir sem ríkja innan þess umhverfis sem þjóðhöfðingjar eru í, bæði í daglegum störfum sínum og þegar um opinberar heimsóknir er að ræða og sýnt úrval úr orðusafni okkar fyrrum forseta. Þessi glæsilega sýning kemur frá Hönnunarsafni Íslands og er sett upp í samstarfi við Minjasafnið á Akureyri og unnin í samvinnu við Vigdísi Finnbogadóttur. Sýningin verður opnuð laugardaginn 21. mars kl. 14 á Minjasafninu á Akureyri við Aðalstræti 58. Sýningin stendur yfir til 3. janúar 2016.
https://www.akureyri.is/is/frettir/kynning-a-adgerdaraaetlun-gegn-havada-vid-thjodveg-1-auk-hluta-hlidargatna	Kynning á aðgerðaráætlun gegn hávaða við þjóðveg 1 auk hluta hliðargatna Tilskipun Evrópusambandsins um umhverfishávaða (2002/49/EC) var innleidd á Íslandi með reglugerð um kortlagningu hávaða og aðgerðaráætlanir nr. 1000/2005. Samkvæmt reglugerðinni skal kortleggja hávaða og útbúa aðgerðaráætlanir fyrir þéttbýlissvæði með yfir 100.000 íbúa og vegna hávaða frá stórum vegum með ársdagsumferð yfir 8000 ökutæki (3 milljónir ökutækja á ári). Bæjarstjórn Akureyrarkaupstaðar samþykkti þann 17. mars 2015 aðgerðaráætlun gegn hávaða en kortlagning hávaða frá umferð á stærstu götum Akureyrar gefur til kynna að hávaði er yfir umhverfismörkum á afmörkuðum svæðum. Aðgerðaráætlunin liggur frammi í þjónustuanddyri Ráðhúss Akureyrar, Geislagötu 9, 1. hæð, til 22. apríl 2015, svo að þeir sem þess óska geti kynnt sér áætlunina. Áætlunin og hávaðakortlagningin er einnig aðgengileg hér fyrir neðan: Aðgerðaráætlun Kortlagning Ábendingum er hægt að skila skriflega til skipulagsdeildar Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang sendanda kemur fram. Skipulagsstjóri Akureyrarkaupstaðar
https://www.akureyri.is/is/frettir/hefurdu-skodun-a-ferdamalum	Hefurðu skoðun á ferðamálum? Boðað er til opins fundar í Menningarhúsinu Hofi á morgun, þriðjudaginn 24. mars kl. 8.15-10.30, vegna vinnu við gerð ferðamálastefnu Akureyrar. Byggt verður á gögnum tengdum ferðaþjónustu sem til urðu við gerð atvinnustefnu bæjarins 2014-2021 og spáð í það hvernig ferðamálin og afþreyingarkostir í bænum eiga að þróast. Þeir sem eiga hagsmuna að gæta, fólk í ferðaþjónustu og aðrir áhugasamir, eru sérstaklega hvattir til að mæta á fundinn. Hér gefst einstakt tækifæri til að hafa áhrif á stefnu og verkefni Akureyrarbæjar í ferðamálum. Smelltu hér til að skrá þig til leiks. Frá Akureyrarvöku 2014. Mynd: Agnes H. Skúladóttir.

Subsets and Splits

No community queries yet

The top public SQL queries from the community will appear here once available.